title: Prosessijohtaminen

text: Suomalaisissa yrityksissä omaksuttiin laajasti tavoitejohtamisen periaatteet. Oleellista muutosta ei tapahtunut käsitteen nimen muutoksessa tavoitejohtamisesta tulosjohtamiseen. Tulosjohtamisenkin lähtökohta on, että organisaation perusyksiköksi valitaan yhden henkilön hoitama tehtävä, toimi. Kullekin yksilölle määritellään täsmällinen tehtävä ja siihen liittyvät tavoitteet. Työnjako suoritetaan tavoitteiden mukaan ja keinovalinnat ja niiden yhteensovittaminen jätetään organisaation jäsenille. Yksilön tavoitteet johdetaan tavoite-keinohierarkian avulla esimiehen tavoitteista tai laajemmista tavoitteista. Tulosjohtamisen kantava ajatus on työn ja vastuun määrittely yksilölle konkreettisten tehtävä- ja tavoitemäärittelyjen avulla. Tätä määrittelyä on kutsuttu suomalaisessa tulosjohtamiskirjallisuudessa yksilön tulostoimenkuvaksi (Santalainen ym. 1984).


title: Prosessijohtaminen

text: Taylorilaiselle johtamisajattelulle ja tavoitejohtamiselle on yhteistä ja tunnusomaista vahva esimiehen ja alaisen akseli, jolla akselilla jaettu työ koordinoitiin ja koottiin yhteen. Tätä ohjauksen periaatetta kutsutaan esimiesohjaukseksi tai vertikaaliseksi ohjaukseksi, koska esimiesohjauksessa suunta on ylhäältä alas. Molemmissa on hierarkia se ratkaisu, jolla jaettu työ kootaan yhteen. Eroa on vain kokoon kerättävien palasten suuruudessa. Taylorilaisessa ajattelussa optimaalinen toiminnallinen kokonaisuus piti koota työliikkeistä, tavoitejohtamisessa yksilön hoitamista toimista. Organisaatioajattelun kehitys on johtanut prosessijohtamiseen, jossa organisaation suunnittelun ja ohjauksen perusyksikkönä on toimintaprosessi.


title: Prosessijohtaminen

text: Merkittävä ansio prosessiajattelun kehittymisestä kuuluu Michael E. Porterille (Porter 1985), joka esitteli arvoketjuajattelun. Arvoketju on peräkkäisten ja rinnakkaisten toimintojen muodostama kokonaisuus, joka päätyy tuotteiksi ja siten osaksi asiakkaan arvoketjua. Kilpailuedun lähteet voivat sijaita yrityksen toteuttamissa toiminnoissa tai näiden välisissä sidoksissa.


title: Prosessijohtaminen

text: Porterin arvoketjuajattelu on saanut toiminnallisen sisällön organisaation prosessiajattelussa. Rummler & Brache (1990) antoivat perustellun kuvauksen siitä, miltä uusi organisaatio eli prosessiorganisaatio näyttäisi ja miten se toimisi. He muotoilivat ratkaistavan ongelman seuraavan kysymyksen muotoon.


title: Prosessijohtaminen

text:
How to Manage the White Space on the Organization Chart?
Nämä organisaatiokaavion valkoiset alueet ovat niitä toimien ulkopuolelle jääviä alueita, joissa yhteistoiminnan pitäisi tapahtua.
Suurimmat toiminnan parantamismahdollisuudet piilevät juuri näillä valkoisilla alueilla eli toimintojen rajapinnoilla ja toimintojen välisissä suhteissa. Johdon tärkein tehtävä on tuottaa lisäarvoa johtamalla näitä valkoisia alueita. Käytännössä tämä tarkoittaa yhteistoimintaa, jossa organisaatiossa oleva osaaminen yhdistyy halutuiksi tuloksiksi.


title: Prosessijohtaminen

text: Perinteinen organisaation rakennekaavio kuvaa organisaation jäsenten tehtävät, työnjaon ja raportointisuhteet. Vaikka organisaatiokaavio esitettäisiin yksityiskohtaisemmin, ei se ilmaisisi uusia asioita organisaation toiminnasta. Se vain esittäisi raportointisuhteet ja työnjaon mukaisen erikoistumisen yksityiskohtaisemmin. Siitä puuttuvat tuotteet, työnkulku, joka tuottaa tuotteet, asiakkaat ja toimittajat.


title: Prosessijohtaminen

text:
Sellaiset kuvaukset kuten mitä tehdään, kenelle tehdään, miten tehdään, kenen kanssa tehdään puuttuvat kokonaan perinteisen organisaatiokaavion ilmaisusta. Kun nämä elementit halutaan lisätä organisaatiokaavioon, syntyy siitä horisontaalinen, organisaation rakenteet läpileikkaava työvirran suuntainen kuvaus toimittajilta asiakkaille. Kun tämä horisontaalinen organisaatio kuvataan yksityiskohtaisemmin, päästään tarkastelemaan vaiheittain, miten lisäarvo syntyy toimintaprosessin eri vaiheissa asiakkaan ja toimittajan akselilla.
Organisaatiossa on sekä vertikaalista että horisontaalista ohjausta. Vertikaalinen ohjaus toteutuu perusorganisaation puitteissa ja horisontaalinen ohjaus prosesseissa. Tämän ajattelun mukaisesti ohjaustasot voidaan kuvata seuraavasti.
Oleellista tässä tarkastelumallissa on se, että eri tasojen väliset tulosvastuut ja toimintalogiikat ovat keskenään erilaisia, mutta kunkin tason sisäinen toimintalogiikka ja vastuu ovat suhteellisen yhdenmukaisia. Tästä syystä tämän organisaatiomallin avulla voidaan ymmärtää eri tasojen ohjausvaatimuksia ja kehittää niille yleispäteviä ja tarkoituksenmukaisia ratkaisuja.


title: Prosessijohtaminen

text:
Liiketoimintatasolla ohjaus on luonteeltaan strategista, yrityksen suorituskykyä muuttavaa. Se toteutetaan usein hankkeina vertikaaliseen esimiesohjaukseen perustuen. Prosessitasolla ohjaus on luonteeltaan operatiivista, luotua suorituskykyä hyödyntävää. Se toteutetaan toistuvissa prosesseissa asiakasohjaukseen perustuen.
Liiketoimintatason tulosvastuu on vahvasti strategiapainotteinen ja tarkoittaa vanhaa sanontaa käyttäen, että organisaation on tehtävä oikeita asioita. Strateginen vastuu on edellytysten luomista suorituskykyiselle toiminnalle. Se on vastuuta osaamisen kertymisestä organisaatioon, aineellisista ja aineettomista resursseista, oikeista tuotekehitysvalinnoista, oikeista prosessivalinnoista jne. Liiketoimintatason tavoitteena on varmistaa suorituskykyiset aineettomat ja aineelliset tuotantovälineet. Liiketoiminnan ohjauksessa operoidaan hierarkkisessa perusorganisaatiossa, joka on tyypillisesti yhdistelmä perinteisistä organisaatiorakenteista.Liiketoiminnan ohjaus on vertikaalista esimiesohjausta, joka tarkoittaa vertikaalista arvoketjua. Vertikaalinenkin arvoketju koostuu rinnakkaisista ja peräkkäisistä toiminnoista. Yksittäisten toimintojen tehtävä ja arviointikriteeri on lisäarvon tuotto kokonaisuudelle. Vertikaalisessa ohjauksessa tuo kokonaisuus on usein kehitys- tai strategiahanke, jonka tehtävänä on parantaa liiketoiminnan suorituskykyä. Kehitys- ja strategiahankkeiden ohjauksen tekee vaativaksi se, että niiden taloudellinen menestys voidaan todeta yleensä kaukana tulevaisuudessa, kun menestys testataan markkinoilla kilpailuolosuhteissa. Tästä syytä kehitys- ja strategiahankkeita on kyettävä ohjaamaan reaaliprosessin fyysisin suurein.


title: Prosessijohtaminen

text: Vastuu liiketoiminnasta on laajin vastuu ja se sisältää myös vastuut prosessien ja yksilöiden onnistumisesta. Vertikaalisen organisaation tehtävä on toteuttaa työnjako, erikoistuminen ja huolehtia aineelliset resurssit sekä kumulatiivisen osaamisen kertyminen organisaatioon tarkoituksenmukaisella tavalla. Prosessien tehtävänä on tehdä näistä aineksista konkreettisia tuloksia. Vertikaaliselle organisaatiolle on ominaista hierarkkinen rakenne, jossa ovat organisaation fyysiset resurssit ja osaaminen.


title: Prosessijohtaminen

text: Päätösprosessit vertikaalisen arvoketjun suunnassa ovat luonteeltaan strategisia, strategisiin valmiuksiin, suorituskykyyn ja toiminnan rakenteisiin liittyviä. Strategisen johtamisen tulokset ovat luonteeltaan sekä fundamentaalisia että potentiaalisia. Ne ovat fundamentti eli perusta hyville suorituksille. Operatiivisen toiminnan onnistuminen on kiinni niistä perustuksista, joiden pohjalta toteutukseen ryhdytään. Strategisen johtamisen tulokset ovat luonteeltaan myös potentiaalista, jota kuvaavat termit suorituskyky ja kyvykkyys. Ne pitää realisoida operatiivisen toiminnan kautta ennen kuin lopulliset tavoitteet on saavutettu.


title: Prosessijohtaminen

text: Yrityksen suorituskyvyn realisointi tuloksiksi tapahtuu suoritusten eli prosessien kautta. Prosessit ja osaprosessit ovat niitä työtapahtumien sarjoja, jotka virtaavat horisontaalisesti vertikaalisen tehtäväorganisaation läpi. Prosessi on luonteeltaan dynaaminen tapahtumien sarja toimittajilta asiakkaille, jossa keskeistä on asiakasohjaus. Prosessitason vastuu verrattuna liiketoiminnan tasoon on selvästi operatiivisempi ja merkitsee yleisesti prosessien hyvää hallintaa. Prosessien on sujuttava oikein ja ajallaan. Prosessien onnistumisen kriteeri on prosessin menestys, jonka mittari on prosessin tuottama lisäarvo. Vaikka yrityksen suorituskyky rakennetaan sen tuotantovälineisiin, voidaan todellinen tilannekohtainen suorituskyky todeta vai prosesseissa. Yrityksen suorituskyvyn mitta on reaaliprosessin suhteellinen lisäarvo eli tuottavuus.


title: Prosessijohtaminen

text: Prosessiorganisaation yhteistoimintamuoto on verkkomainen, joustavasti syntyvä, ei välttämättä säännönmukainen yhteistoiminta-asetelma. Ohjauksen kannalta on oleellista, että yhteistoimintatavoitteiden integrointi mihin tahansa suuntaan voidaan toteuttaa joustavasti, ja näin päätetyille tavoitteille voidaan antaa niille kuuluva painoarvo. Prosessijohtamisessa organisaatio voidaan nähdä joukkona pienryhmiä, tiimejä, jotka vastaavat prosesseista. Organisaation toiminnassa tiimin jäsenten erityisosaamisen on määrä tulostua yhteistoiminnan kautta. Tälle tuloskäsitteelle on monta synonyymiä; joukkuetulos, yhteistoimintatulos, vuorovaikutustulos ja synergiatulos.


title: Prosessijohtaminen

text: Hyvän yhteistoiminnan peruslähtökohta on menettelyn ja jakamisen oikeudenmukaisuus. Oikeudenmukaisuus on oleellinen edellytys aidon henkilökohtaisen tulosvastuun ottamisessa ja kantamisessa. Onnistuminen tässä suhteessa näkyy hyvässä koordinaatiossa, sitoutumisessa, joustavuudessa ja siten tuloksellisuudessa. Kun tällainen tapa toimia onnistuu hyvin, voidaan toiminnasta antaa seuraavanlaisia kuvauksia.


title: Mikko Samulinen

text: Mikko Samulinen (18. syyskuuta 1933 Kuhmo – 18. tammikuuta 1983 Vantaa) oli suomalainen kirjailija, jonka tuotanto koostui pääasiassa nuorten- ja lastenkirjoista.


title: Mikko Samulinen

text: Samulisen tunnetuin teos on sotaromaani "Majakka vaikenee"' joka kuvaa jatkosodan alussa heinäkuussa 1941 Hangon rintamalla käytyä Bengtskärin majakan taistelua.


title: Canadian Tire Centre

text: Canadian Tire Centre on jäähalli Ottawassa Kanadassa. NHL-seura Ottawa Senatorsin kotikenttänä toimivaan halliin mahtuu noin 20 500 katsojaa, joista 17 000 istumapaikoille. Halli avattiin tammikuussa 1996 nimellä The Palladium, ja se on tunnettu myös nimillä Corel Centre (1996–2006) ja Scotiabank Place (2006–2013).


title: Neon 2

text: Neon 2 on 1990-luvulla perustettu suomalainen pop-yhtye. Yhtyeen jäsenet ovat laulaja Jussi Rainio, kitaristi Rami Alanko, rumpali Jari Varjo, basisti Toni Nuotio ja kosketinsoittaja Petri Alanko.


title: Neon 2

text: Yhtye teki vuonna 1992 levytyssopimuksen Sony Musicin kanssa. Samana vuonna yhtye sijoittui toiseksi Syksyn sävel -laulukilpailussa kappaleellaan "Tässä talossa". Tuplaplatinaa myyneen esikoisalbumin "Polku" (1992) muita tunnettuja kappaleita ovat "Kemiaa" ja "Polku".


title: Neon 2

text: Yhtyeen toinen platina-albumi "Rivien Välistä" julkaistiin vuonna 1993. Neon 2:n viimeinen albumi oli vuonna 1996 julkaistu "Viides Vuodenaika". Tältä levyltä jäi ikivihreäksi elämään kappale nimeltä "Ei yksinäinen unta saa".


title: Neon 2

text: Yhtye lopetti aktiivisen konsertoinnin vuonna 1997 ja tämän jälkeen yhtye on julkisesti esiintynyt vain harvakseltaan yhdessä.


title: Neon 2

text: Jussi Rainio soitti yhdessä veljensä Timo Rainion kanssa Rainio Bros -yhtyeessä vuosina 1999-2004. Vuodesta 2008 alkaen Rainio on keikkaillut yhdessä Ressu Redfordin kanssa. Kaksikko on julkaissut kolme albumia yhdessä kanssa vuosina 2009, 2010 ja 2014.


title: Neon 2

text: Vuonna 2014 Neon 2 osallistui tv-ohjelmaan We Want More ja julkaisi Warner Musicin kautta uuden singlen nimeltä Kaunis.


title: Neon 2

text: Vuonna 2017 Neon 2 teki paluun keikkalavoille tekemällä neljä keikkaa ja julkisti joulukuussa uuden "Itseni kaltainen" -nimisen kappaleen. Yhtye ilmoitti myös tekevänsä vuonna 2018 ainakin parikymmentä keikkaa ja julkaisevansa myös uusia kappaleita.


title: Darwin Airline

text: Darwin Airline oli sveitsiläinen Luganossa kotipaikkaansa pitävä alueellinen lentoyhtiö. Se oli Etihad Airwaysin yhteistyökumppani ja operoi lentoja nimellä Etihad Regional.


title: Darwin Airline

text: Yhtiö perustettiin virallisesti 12.8.2003 ja ensimmäinen lento lennettiin heinäkuussa 2004. Maaliskuussa 2007 yhtiön palveluksessa oli 60 työntekijää.


title: Darwin Airline

text: Heinäkuussa 2015:Darwin Airline vuokrasi neljä ATR 72-500 -lentokonetta Nordic Aviation Capitalilta alkuvuonna 2014. Lentokoneita, jotka olivat aiemmin Air Dolomitin, oli tarkoitus käyttää Genevesta Bordeauxiin, Roomaan ja Toulouseen suuntautuvilla lennoilla.


title: Darwin Airline

text: Yhtiön toiminta loppui konkurssiin vuoden 2017 lopulla.


title: Benedetto Marcello

text: Benedetto Marcello (1. elokuuta 1686 Venetsia – 24. heinäkuuta 1739 Brescia) oli italialainen barokkisäveltäjä.


title: Benedetto Marcello

text: Marcello syntyi Venetsiassa ja sai musiikinopetusta Antonio Lottilta ja Francesco Gasparinilta. Hän kuitenkin luki samanaikaisesti lakia ja loi huomattavan uran hallinnossa.


title: Benedetto Marcello

text: Marcello oli monipuolinen ja tuottelias säveltäjä; hänen tuotantoonsa kuuluu muun muassa erilaista kirkkomusiikkia, kantaatteja ja soitinmusiikkia. Hänen seitsemästä oopperasta tunnetuin ja arvostetuin on "Arianna" (“Ariadne”, Cassanin librettoon, Venetsia, 1726).


title: Benedetto Marcello

text: Hänen veljensä oli säveltäjä Alessandro Marcello.


title: Benedetto Marcello

text: Marcello julkaisi oopperasta satiirisen pamfletin "Il teatro alla moda" (”Muodinmukainen teatteri”, 1720), jossa hän kritisoi tuolloin vallinneita käytäntöjä.


title: Joachim Raff

text: Joseph Joachim Raff (27. toukokuuta 1822 – 24. kesäkuuta 1882) oli saksalainen säveltäjä. Hän oli romantiikan aikana hyvin menestynyt siitä huolimatta, että oli suurimmilta osin itseoppinut.


title: Joachim Raff

text: Raff syntyi Lachenissa Sveitsissä.


title: Joachim Raff

text: Raff lähetti pianosävellyksiään Felix Mendelssohn-Bartholdylle, joka suositteli niitä Breitkopf & Härtelille. Teosten saamat hyvät arvostelut olivat lähtölaukaus Raffin taiteelliselle uralle, joka tuotti muun muassa useita sinfonioita, kamarimusiikkia ja oopperaa.


title: Joachim Raff

text: Raff toimi sävellystyönsä lomassa opettajana; hänen opiskelijoistaan tunnetuimpia oli yhdysvaltalainen Edward MacDowell. Hän kuoli Frankfurtissa 60-vuotiaana.


title: Aaaah! Real Monsters

text: Aaaah! Real Monsters ("Aaahh!!! Real Monsters") on yhdysvaltalainen piirrossarja, jonka ovat luoneet Bruce Kalish ja Gábor Csupó. Sarjasta tuotettiin yhteensä 52 jaksoa, jotka esitettiin vuosien 1994–1997 välisenä aikana. Sarja keskittyy kolmeen pikkuhirviöön, jotka käyvät hirviöille tarkoitettua koulua, jossa he opettelevat pelottelemaan ihmisiä.


title: Ulkopoliittinen instituutti

text: Ulkopoliittinen instituutti, lyh. UPI (, ) on suomalainen valtiollinen kansainvälisen politiikan tutkimuslaitos. Se on perustettu kahteen kertaan.


title: Ulkopoliittinen instituutti

text: Instituutin johtajana toimii valtiotieteen tohtori Teija Tiilikainen.


title: Ulkopoliittinen instituutti

text: Alkuperäinen Ulkopoliittinen instituutti perustettiin vuonna 1961 Paasikivi-seuran aloitteesta. Myöhemmin sen taustaorganisaatioksi tuli opetusministeriö.


title: Ulkopoliittinen instituutti

text: Instituuttia ylläpiti Ulkopolitiikan tutkimuksen säätiö, joka sai rahoituksensa pääasiassa valtionapuna. Tämä instituutti lakkautettiin vuoden 2006 lopussa. Ulkopolitiikan tutkimuksen säätiö jatkaa toimintaansa edelleen Paasikivi-seuran yhteydessä.


title: Ulkopoliittinen instituutti

text: Suomen eduskunnan satavuotisjuhlaistunnossa kesäkuussa 2006 perustettiin riippumaton tutkimuslaitos, joka keskittyy toiminnassaan kansainvälisiin suhteisiin ja Euroopan unioniin. Instituutin tehtävänä on tuottaa korkeatasoista tutkimusta, joka palvelee myös poliittista päätöksentekoa. Instituutin perusrahoituksesta huolehtii eduskunta. Instituutin toimitilat sijaitsevat Katajanokalla Helsingissä.


title: Ulkopoliittinen instituutti

text: Ulkopoliittisen instituutin tutkimustoiminta kohdistuu erityisesti Euroopan unioniin ja sen ulkosuhteisiin, kansainväliseen ympäristö- ja luonnonvarapolitiikkaan, Venäjän sisäisen kehityksen ja kansainvälisten tekijöiden vuorovaikutukseen sekä kansainvälisen järjestelmän murrokseen, erityisesti Kiinan ja Yhdysvaltojen muuttuvaan asemaan. Instituutin tutkimuksen tavoitteena on tuottaa korkeatasoista ja selkeää aineistoa tieteelliselle yhteisölle, poliittisille päättäjille ja yhteiskunnalliseen keskusteluun. Toiminnassaan instituutti pitää yllä aktiivisia kansainvälisiä suhteita.


title: Ulkopoliittinen instituutti

text: Kotimaisten ja kansainvälisten luentojen ja seminaarien järjestäminen on keskeinen osa Ulkopoliittisen instituutin toimintaa. Instituutti julkaisee myös Ulkopolitiikka-lehteä sekä raportteja tutkimustuloksista ja ajankohtaisista kansainvälisistä kysymyksistä. Lisäksi instituutti ylläpitää Suomen ulkopolitiikan asiakirja-arkistoa ja kronologiaa osoitteessa www.eilen.fi.


title: Ulkopoliittinen instituutti

text: Ulkopoliittista instituuttia johtaa eduskunnan nimittämä hallitus, jonka puheenjohtajana toimii valtiosihteeri Kare Halonen. Muita jäseniä ovat VTT Kimmo Kiljunen, professori Laura Kolbe, professori Ilkka Liikanen, kansanedustaja Pirkko Mattila, suurlähettiläs René Nyberg, ministeri Ilkka Suominen, tutkimusprofessori Monica Tennberg ja professori Tarja Väyrynen .


title: Ulkopoliittinen instituutti

text: Hallitus päättää muun maussa instituutin taloudesta ja tutkimusohjelmasta, jota sen tutkijat toteuttavat tieteellisen autonomian periaatteiden mukaisesti. Hallitus nimittää insituutin johtajan.


title: Ulkopoliittinen instituutti

text: Instituutilla on myös eduskunnan nimittämä neuvottelukunta, johon kuuluu enintään kahdeksan kansanedustajaa ja 12 tutkimuslaitoksen keskeisten yhteistyötahojen edustajaa. Sen tehtävä on ylläpitää ja kehittää tutkimuslaitoksen yhteyksiä sen keskeisimpiin yhteistyötahoihin. Lisäksi neuvottelukunta seuraa tutkimuslaitoksen toiminnan yhteiskunnallista vaikuttavuutta.


title: Ulkopoliittinen instituutti

text: Neuvottelukunnan toimikausi on neljä vuotta. Sen puheenjohtajana toimii kaudella 2011–2015 kokoomuksen kansanedustaja Pertti Salolainen.


title: Ulkopoliittinen instituutti

text: Instituutin toiminnan ja selvitysten on usein mediassa arvioitu olevan poliittisesti värittynyttä. Kansanedustaja, eduskunnan ulkoasiainvaluokunnan jäsen Sirkka-Liisa Anttila piti vuonna 2016 Ulkopoliittista instituuttia "Naton haarakonttorina". Ulkoministeri Erkki Tuomioja on arvostellut instituuttia siitä, että se tuottaa pikemminkin mielipiteellisiä näkemyksiä kuin oikea-aikaista informaatiota ja analyysia. Ulkopoliittisen instituutin johtaja Teija Tiilikainen on myös toiminut kokoomuslaisten ministerien poliittisena valtiosihteerinä, mm. Alexander Stubbin valtiosihteerinä.


title: Ulkopoliittinen instituutti

text: Instituutin tutkija Teemu Sinkkonen arvioi syyskuussa 2015, että ”tarina pakolaisten joukkoon soluttautuneista terroristeista” näyttää olevan pelkkää satua, ja vertasi sitä Punahilkkaan.


title: August Wilson

text: August Wilson, alun alkaen Frederick August Kittel (27. huhtikuuta 1945 Pittsburgh, Pennsylvania – 2. lokakuuta 2005 Seattle, Washington) oli yhdysvaltalainen näytelmäkirjailija.


title: August Wilson

text: Afroamerikkalainen Wilson syntyi Pittsburghissa, Pennsylvaniassa kuudesta lapsesta neljänneksi. Hän jätti high schoolin yhdeksännellä luokalla 1960, mutta suoritti itsenäisiä opintoja Pittsburghin Carnegie-kirjastossa. Hän osasi lukea neljävuotiaasta saakka.


title: August Wilson

text: Wilson oli kolmesti naimisissa. Hänellä todettiin kesäkuussa 2005 maksasyöpä, johon hän menehtyi Seattlessa 2. lokakuuta. Hän oli 60-vuotias.


title: August Wilson

text: Wilson voitti uransa aikana kaksi Pulitzer-palkintoa (1987 ja 1990). Hänet tunnetaan "Pittsburgh-sarjasta", jonka kymmenestä näytelmästä kukin sijoittuu eri vuosikymmenille 1900-luvulla]]:


title: Itävallan Grand Prix 2002

text: Itävallan Grand Prix 2002 oli Formula 1 -sarjan osakilpailu, joka ajettiin 12. toukokuuta 2002 A1-Ringilla Itävallassa. Kilpailun voitti Ferrarilla ajanut Michael Schumacher, jolle voitto oli viides. Kilpailu ratkesi loppusuoralla, kun kilpailua johtanut Rubens Barrichello jarrutti voimakkaasti ja päästi Schumacherin ohitseen. Tapaus sai FIA:n kieltämään F1-sarjan tallimääräykset, kun se katsoi Barrichellon saaneen tallilta käskyn päästää Schumacher ohitseen.


title: Kummituskopla

text: Kummituskopla () on vuonna 1996 ensi-iltansa saanut Peter Jacksonin ohjaama kauhukomedia. Jackson käsikirjoitti elokuvan yhdessä vaimonsa Fran Walshin kanssa. Pääosassa on Michael J. Fox.


title: Kummituskopla

text: Elokuva kertoo etsivä Frank Bannisterista, joka on menettänyt vaimonsa oudoissa olosuhteissa. Hän omaa yliluonnollisia kykyjä, sillä hän näkee kummituksia, joita muut eivät voi nähdä. Frankilla on oma ”kummituskopla”, jonka avulla hän ansaitsee rahaa: Aluksi kummitukset pelottelevat jonkin talon asukkaita, minkä jälkeen Frank muka manaa talon puhtaaksi haamuista ja lähtee tyytyväisenä rahat mukanaan. Rauhallisessa kylässä alkaa kuitenkin kuolla terveitä ihmisiä ja Frank epäilee jonkin yliluonnollisen ja pahan olevan asialla.


title: Rebekka (Raamatun henkilö)

text: Rebekka () on Raamatussa esiintyvä nainen, Betuelin tytär, patriarkka Iisakin vaimo, Labanin sisar ja patriarkka Jaakobin äiti. Rebekkaa käsitellään Ensimmäisen Mooseksen kirjan luvuissa 24–27.


title: Rebekka (Raamatun henkilö)

text: Kun Abraham on tullut vanhaksi ja voimattomaksi, hän käskee taloudenhoitajansa lähtemään Mesopotamiaan hakemaan pojalleen Iisakille vaimoa, sen sijaan, että tälle otettaisiin vaimo Abrahamin asuinseudun Kanaanin asukkaiden keskuudesta. Kun taloudenhoitaja matkan päättyessä saapuu illansuussa mesopotamialaiseen kaupunkiin, naiset ja tytöt ovat kaivolla. Taloudenhoitaja rukoilee nyt Jumalaa pyytäen tältä merkkiä: jos hän ensimmäistä tyttöä puhutellessaan ja pyytäessään tältä vettä saa vastaukseksi: ”juo, minä juotan kamelisikin”, on tämä tyttö Herran Iisakin vaimoksi määräämä. Juuri silloin paikalle saapuu Rebekka, Betuelin tytär, kaunis ja koskematon nuori neitsyt. Tämä vastaa juuri pyydetyllä tavalla ja juottaa taloudenhoitajan kamelit.


title: Rebekka (Raamatun henkilö)

text:
Rebekan juotettua taloudenhoitajan kamelit tämä antaa hänelle lahjaksi painavia kultakoruja ja pyytää yösijaa tytön perheen luota. Osoittautuu, että Rebekka on Abrahamin veljen Natuelin pojantytär. Taloudenhoitajan päästyä Rebekan kotiin hän esittää asiansa ja pyytää tätä vaimoksi Iisakille. Tytön perhe toteaa kyseessä olevan jumalallisen johdatuksen, jota vastaan ei voida pyristellä. Heti seuraavana päivänä taloudenhoitaja ja Rebekka lähtevät paluumatkalle. Abrahamin perhekunta löytyy Negevistä, jossa Iisak ottaa välittömästi tytön tavattuaan hänet vaimokseen:
Rebekka synnytti Iisakille kaksi poikaa, Eesaun ja Jaakobin. Näistä Eesau oli vanhempi ja isälleen mieluisampi, mutta Rebekalle Jaakob oli rakkaampi. Lisäksi Eesau otti nelissäkymmenissään kaksi vierasmaalaista vaimoa, jotka tuottivat vanhemmille mielipahaa. Jo Rebekan raskauden aikana Jumala kertoo Rebekalle, että tämän pojista polveutuisi kaksi suurta kansaa, joista vanhempi tulisi palvelemaan nuorempaa.


title: Rebekka (Raamatun henkilö)

text: Iisakin tultua vanhaksi ja sokeaksi tämä halusi antaa siunauksen vanhimmalle pojalleen Eesaulle ja käski lähteä metsälle ja valmistaa saaliistaan hänelle herkullisen aterian. Rebekka kuitenkin halusi siunauksen Jaakobille. Hän valmisti Jaakobin teurastamista lampaista Iisakin mieliruokaa ja naamioi Jaakobin mahdollisimman Eesaun kaltaiseksi. Äitinsä kehotuksesta Jaakob meni sitten isänsä luo ja huijasi tältä siunauksen.


title: Rebekka (Raamatun henkilö)

text: Eesaun suututtua asiasta Rebekka pelkäsi tämän tappavan Jaakobin ja kehotti tätä matkustamaan pois. Hän sai myös Iisakin ylipuhuttua antamaan Jaakobille ohjeen matkustaa setänsä Labanin luo hakemaan itselleen vaimoa oman kansansa joukosta Mesopotamiasta. Rebekan myöhempiä vaiheita Raamattu ei kerro.


title: Rebekka (Raamatun henkilö)

text: Hänen mainitaan olleen jo kuollut kun Jaakob palaa isänsä kotiin uusien vaimojensa kanssa.


title: Aztec Camera

text: Aztec Camera oli vuonna 1981 Glasgow'ssa perustettu skotlantilainen uuden aallon pop/vaihtoehtorockyhtye.


title: Aztec Camera

text: Aztec Cameran ensimmäisinä vuosina sen kokoonpano vaihteli useasti. Pysyvä jäsen yhtyeessä oli kitaristi-laulaja-lauluntekijä Roddy Frame. Muita perustajajäseniä olivat Campbell Owens (basso) ja Dave Mulholland (rummut). Craig Cannon oli yhtyeessä vuosina 1983–1984. Kitaristi Malcolm Ross (aiemmin yhtyeissä Josef K ja Orange Juice) liittyi Aztec Cameraan vuonna 1984 ja oli mukana "Knife"-albumilla.


title: Aztec Camera

text: Aztec Cameran debyyttialbumi "High Land, Hard Rain" julkaistiin huhtikuussa 1983. Sire Recordsin julkaisema levy saavutti kriitikoiden suosion ja sen single "Oblivious" menestyi listoilla.


title: Aztec Camera

text: Ennen vuonna 1995 tapahtunutta hajoamistaan Aztec Camera julkaisi kaikkiaan kuusi pääosin Framen säveltämää ja sanoittamaa albumia. Yhtyeen singleistä parhaiten menestyivät Britanniassa indie-listan ykköseksi vuonna 1983 noussut "Oblivious" (päälistan kahdeksastoista), Britannian singlelistan kolmonen vuodelta 1988 "Somewhere in My Heart" ja Yhdysvaltain modern rock -listan kolmonen vuodelta 1990 "The Crying Scene".


title: Aztec Camera

text: Kuudennen Aztec Camera -albumin "Frestonia" jälkeen sen johtohahmo Roddy Frame siirtyi pois WEA-levy-yhtiöltä ja alkoi levyttää soolona omalla nimellään.


title: Syria

text: Syria oli Rooman provinssi. Pompeius valtasi alueen Seleukideilta vuonna 64 eaa. ja liitti sen Rooman valtakuntaan. Syria pysyi osana Roomaa ja myöhemmin Bysantin valtakuntaa aina vuoteen 637 asti jolloin muslimit valtasivat sen. Septimius Severus jakoi Syrian provinssin kahteen osaan vuonna 193. Uusien provinssien nimet olivat Syria Coele ja Syria Phoenice. 300-luvulla Theodosius I jakoi Syria Coelen kolmeen osaan Syria, Syria Salutaris ja Syria Euphratensis ja Syria Phoenicen kahteen osaan Phoenice ja Phoenicia Libanesia.


title: Rúnar Kristinsson

text: Rúnar Kristinsson (s. 5. syyskuuta 1969 Reykjavík) on islantilainen jalkapallovalmentaja ja entinen hyökkäävä keskikenttäpelaaja..


title: Rúnar Kristinsson

text:
Hän on 104 A-maaottelullaan eniten miesten jalkapallomaaotteluja pelannut islantilaispelaaja.
Rúnar aloitti pelaajauransa kotimaansa kolmannen sarjatason Leiknir Reykjavikissa 1984. Hän siirtyi pääsarjaseura KR Reykjavíkiin 1985. Ensimmäiset pääsarjaottelunsa hän pelasi kuitenkin vasta 1987. Hän pelasi seurassa vuoteen 1994 mennessä kaikkiaan 126 sarjaottelua ja teki 21 maalia. Hän saavutti KR Reykjavíkin joukkueessa hopeaa 1990 ja 1992 sekä pronssia 1991. Lisäksi hän voitti Islannin cupin 1994.


title: Rúnar Kristinsson

text: Vuonna 1995 Rúnar siirtyi ruotsalaisen Örgryte IS:n riveihin, jossa hän teki vajaan kolmen kauden aikana 13 maalia pelaamissaan 59:ssä Allsvenskan-ottelussa. Hän siirtyi kesken kauden 1997 Norjan Tippeligaenissa pelanneeseen Lillestrømiin. Hän pelasi seurassa kauden 2000 loppuun mennessä 73 sarjaottelua ja teki 14 maalia.


title: Rúnar Kristinsson

text: Rúnar siirtyi marraskuussa 2000 Belgian Jupiler Pro League -seura KSC Lokereniin. Hän pelasi seurassa kauden 2006–2007 loppuun mennessä 193 pääsarjaottelua, joissa teki 40 maalia. Hän saavutti pronssia Belgian liigassa kaudella 2002–2003. Aktiiviuransa viimeisellä kaudella 2008 hän palasi KR Reykjavíkiin, jossa pelasi 14 ottelua.


title: Rúnar Kristinsson

text: Islannin maajoukkueessa Rúnar aloitti uransa jo vuonna 1987. Hän oli uransa aikana yksi maajoukkueen parhaista pelaajista. Vuonna 2004 Rúnar ilmoitti jättävänsä maajoukkueen. Hän teki pelaamissaan 104 ottelussa kolme maalia. Hän toimi myös maajoukkueen kapteenina.


title: Rúnar Kristinsson

text: Rúnar valmensi KR Reykjavikia toukokuusta 2011 marraskuuhun 2014. Seura voitti Islannin-mestaruuden 2011 ja 2013, Islannin cupin 2011, 2012 ja 2014 sekä supercupin 2012 ja 2014. Tammikuussa 2015 hän siirtyi norjalaisen Lillestrømin päävalmentajaksi. Kaudella 2015 Rúnar luotsasi seuran Tippeligaenissa kahdeksanneksi. Kausi 2016 sujui alavireisesti ja Lillestrøm vajosi liigan hännille. Lopulta Rúnar sai potkut seurasta syyskuussa 2016, kun Lillestrøm majaili liigan toiseksi viimeisenä.


title: Rúnar Kristinsson

text: Lokakuun lopulla 2016 Rúnarista tuli belgialaisen KSC Lokerenin päävalmentaja. Hän luotsasi Lokerenin kaudella 2016/17 yhdenneksitoista Belgian pääsarjassa. Kehnot tulokset kauden 2017/18 alussa johtivat Rúnarin potkuihin elokuun alussa 2017.


title: Suomen herttua

text: Suomen herttua oli Ruotsin kuninkaan sukulaisille tai suosikeille toisinaan myönnetty arvonimi, jota käytettiin satunnaisesti 1200-luvun lopulta 1500-luvulle. Arvonimeen yhdistyi läänityksenä annettu herttuakunta Lounais-Suomessa. 1500-luvun kuluessa tilalle tuli Suomen suuriruhtinaan arvonimi kuninkaan tai jonkun hänen lähisukulaisensa nimellisenä tittelinä.


title: Suomen herttua

text: Historioitsija Erius Olai esitti 1400-luvun lopulla, että Linköpingin piispa Kol (k. 1196?) oli toiminut Varsinais-Suomen jaarlina ().


title: Suomen herttua

text: Ensimmäinen Suomen herttua, Pentti Birgerinpoika (1254–1291, ), sai arvonimen noin vuonna 1284 vanhemmalta veljeltään Ruotsin kuningas Maunu Ladonlukolta. Hänen nimittämisensä herttuaksi päätti kolmekymmentäviisi vuotta kestäneen, toisesta ristiretkestä alkaneen piispanvallan. Suomella tarkoitettiin tuohon aikaan nykyisen Lounais-Suomen aluetta jotta sittemmin alettiin kutsua Varsinais-Suomeksi erotuksena muuhun Suomeen.


title: Suomen herttua

text: Bengt Birgerinpojan valtakausi ei kestänyt pitkään, sillä hänet valittiin vuonna 1286 Linköpingin piispaksi.


title: Suomen herttua

text: Maunu Ladonlukon nuorin poika, Valdemar Maununpoika (k. 1318, ) sai Suomen herttuan arvonimen veljensä Birger Maununpojan kruunajaisissa vuonna 1302.


title: Suomen herttua

text: Valdemar liittoutui Kuningas Birgeriä vastaan kuninkaan vanhemman veljen, itsenäistä ruhtinaskuntaa tavoitelleen Eerik Maununpojan kanssa. Seuranneessa sisällissodassa Valdemar sai hallintaansa sekä Turun ja Hämeen linnat ja niiden maakunnat, eli suurimman osan tuolloisesta Suomesta, että Tukholman kuninkaanlinnan ja suurimman osan Uplannin ja Borgholmin maakunnista. Kuningas Birger vangitsi sekä Valdemarin että hänen veljensä Eerikin 10. joulukuuta 1317 Nyköpingissä, ja Valdemar kuoli vankeudessa vuonna 1318.


title: Suomen herttua

text: Pentti Algotinpoika (1330–1360, ), kuningas Maunu Eerikinpojan suosikki ja väitetty rakastaja, sai Suomen herttuan arvonimen vuonna 1353 tai vuonna 1354. Hän ei tiettävästi pyrkinyt lujittamaan asemaansa Suomen hallitsijana, vaan tyytyi keräämään tuloja herttuakunnastaan. Hän toimi Skånen varakuninkaana.


title: Suomen herttua

text: Pentti Algotinpoika joutui vuonna 1357 lähtemään maanpakoon edellisenä vuonna alkaneen aateliston kapinan seurauksena, ja hän kuoli linnan piirityksessä noin vuonna 1360 yrittäessään palata Ruotsiin. Pentti Algotinpojan hallitsemat maat annettiin vuonna 1357 Eerik Maununpojalle. Eerik Maununpoika toimi isänsä Maunu Eerikinpojan hallitsijakumppanina, eikä tarvinnut herttuan arvonimeä. Hänen myötään Suomen herttuan arvonimi jäi pois käytöstä lähes kahdeksisadaksi vuodeksi.


title: Suomen herttua

text: Vuonna 1556 tuolloin 18-vuotias Juhana (1537–1592, ) sai Suomen herttuan arvonimen isältään Kustaa Vaasalta. Juhana oli Suomen herttuoista ainoa, joka perusti herttuakuntaansa todellisen itsenäisen ruhtinaskunnan. Hänen herttuakuntansa käsitti Varsinais-Suomen maakunnan, Raaseporin linnan ja läntisen Uudenmaan sekä eteläisen Satakunnan.


title: Suomen herttua

text: Juhana asettui vuosiksi 1556–1563 Turkuun, jossa hän muutti puolustukseen tarkoitetun linnan renessanssipalatsiksi. Ennen naimisiinmenoaan hänellä oli suomalainen rakastajatar, Kaarina Hannuntytär. Juhana vihittiin 4. lokakuuta 1562 ensimmäisen vaimonsa, puolalaisen Katariina Jagellonican kanssa, mikä ei vastannut hänen veljensä, kuningas Eerik XIV:n toiveita. Juhanan ja kuningas Eerikin välit kärjistyivät niin, että valtiopäivät tuomitsivat Juhanan vuonna 1563 kuolemaan ja menettämään asemansa. Samana vuonna kuninkaan joukot piirittivät Turun linnan ja Juhana vangittiin Katariina Jagellonican kanssa Gripsholmin linnaan.


title: Suomen herttua

text: Vuonna 1568 aatelisto syrjäytti kuningas Eerikin, ja Juhanasta tuli Ruotsin kuningas. Vuonna 1581 Juhana III otti itselleen Suomen ja Karjalan suuriruhtinaan arvonimen, joka muutettiin pian Suomen suuriruhtinaan arvonimeksi.


title: Suomen herttua

text: Ennen kuolemaansa Juhana III antoi entisen herttuakuntansa ja suuriruhtinaan arvonimen vastasyntyneelle pojalleen, Juhanalle (1589–1618).


title: Suomen herttua

text: Vuonna 1606 Juhanan nimellinen Suomen suuriruhtinaan arvo muutettiin Itä-Götanmaan herttuan arvonimeksi.


title: Suomen herttua

text: Kruununprinssi Kustaa Aadolf (1594–1632 ), kuningas Kaarle IX:n poika, sai Suomen suuriruhtinaan arvonimen vuonna 1606, kun Juhana III:n poika Juhana sai Itä-Götanmaan herttuan arvon.


title: Chelsea Brummet

text: Chelsea Jean Brummet (s. 28. tammikuuta 1987 Elgin, Illinois) on yhdysvaltalainen näyttelijä ja laulaja, joka tuli tunnetuksi televisiosarjasta All That.


title: Chelsea Brummet

text: Brummet vietti lapsuutensa aluksi Hawthorn Woodsissa, Illinoisissa ja muutti 9-vuotiaana Phoenixiin, Arizonaan, jossa hän kiinnostui teatterista ja laulamisesta. Brummet esiintyi ensi kerran televisiossa 13-vuotiaana, All That -televiosiosarjassa, josta hän sai myös Young Artist -ehdokkuuden vuonna 2005. Sarjan lisäksi Brummet on tehnyt muutamia vierasesiintymisiä televisiosarjoissa kuten Sisko ja sen sisko, Gilmoren tytöt sekä Drake ja Josh.


title: Chelsea Brummet

text: Nykyisin Brummet opiskelee The Ohio State Universityssä muotia ja julkaisi syyskuussa 2007 ensimmäisen musiikkivideonsa "Nothing Day".


title: Rasteri

text: Rasteri on painotuotteissa käytetty tekniikka värien esittämiseen pienten rasteripisteiden avulla. Harmaasävykuvassa mustien rasteripisteiden koko tai etäisyys määrittää sen, näkyykö kohdassa ihmissilmälle tummaa vai vaaleaa harmaata. Neliväripainamisessa (CMYK) jokainen painoväri rasteroidaan erikseen ja rasteripisteiden yhdistelmät muodostavat tarvittavat värisävyt.


title: Rasteri

text: Amplitudimoduloitu rasterointi eli perinteinen rasterointi on yleisimmin käytössä. Siinä rasteripisteen koko vaihtelee sävyn mukaan ja niiden välinen etäisyys pysyy vakiona. Taajuusmoduloidussa eli stokastisessa rasteroinnissa pisteet ovat saman kokoisia, mutta niiden etäisyys toisistaan vaihtelee sävyn mukaan. Erikoisrastereita ovat viivarasteri ja jyvärasteri.


title: Rasteri

text: Rasterin linjatiheys riippuu painettavan paperin ominaisuuksista. Mitä huokoisempi paperi, sitä enemmän se imee väriä, ja tämän vuoksi rasterin linjatiheyden on oltava harvempi, ettei väriä tule paperille liikaa. Sanomalehdissä käytetään rasteria, jonka linjatiheys on 40 linjaa sentille (100 lpi). Arkkipainotuotteissa käytetään päällystetylle paperille painettaessa 60–70 l/cm (150–175 lpi) linjatiheyksiä.


title: Rasteri

text: Usealla värillä painettaessa on rasterien kulmitusten oltava oikein, tai muuten voi syntyä moiré-kuviota. Tavallisin kulmitusten yhdistelmä on syaani 15°, magenta 75°, keltainen 0° ja musta 45°.


title: Rasteri

text: Painovärin paperiin imeytymisen johdosta tapahtuu rasteripisteen kasvua, mistä johtuva kuvan tummuminen pitää ennakoida kuvankäsittelyssä.


title: Rasteri

text: Rasteroiminen tehdään nykyisin kirjapainoissa RIPissä (Raster Image Processor). Tulostettavan aiheen kaikista osaväreistä tehdään oma bittikarttakuva, joka on resoluutioltaan sama kuin tulostimen resoluutio (esimerkiksi 2540 dpi). Tämä bittikartta tulostetaan sitten painofilmille tai -pellille. Ripattu bittikarttakuva sisältää kaiken tarvittavan datan työn tekemiseen.


title: Rasteri

text: Kirjapainotaidon alkuaikoina kuvat esitettiin viivakuvina. Valokuvauksen kehittyessä tuli tarve pystyä painamaan valokuvia sanomalehdissä. Aluksi valokuvien rasterointiin käytettiin reprokamerassa lasilevyä, johon oli hiottu uria ristikon muotoon. Sittemmin siirryttiin käyttämään muovikalvoa, jossa oli 50 % rasteri. Tuota kalvoa kutsutaan kontaktirasteriksi.


title: Ulrich Beck

text: Ulrich Beck (15. toukokuuta 1944 Stolp, Pommeri (nyk. Słupsk, Puola) – 1. tammikuuta 2015) oli saksalainen sosiologi. Hän toimi professorina Ludwig-Maximilians-Universität Münchenissä ja London School of Economicsissa.


title: Ulrich Beck

text: Beck sai tutkijanuransa aikana useita kansainvälisiä palkintoja ja kunnianosoituksia. Vuonna 1996 hän sai Jyväskylän yliopiston yhteiskuntatieteiden kunniatohtorin arvon. Beck oli naimisissa saksalaisen yhteiskuntatieteilijän Elisabeth Beck-Gernsheimin (s. 1946) kanssa. He julkaisivat yhdessä useita teoksia.


title: Ulrich Beck

text: Beck on tunnettu modernisaatiota, individualisaatiota ja globalisaatiota käsittelevistä teorioistaan. Hän toi yhteiskuntatieteelliseen keskusteluun useita laajalti käytettyjä käsitteitä ja ideoita, muun muassa riskiyhteiskunnan sekä refleksiivisen modernisaation käsitteet.


title: Ulrich Beck

text: Refleksiivinen, toinen modernisaatio tarkoitti Beckille ”teollisen yhteiskunnan luovan (itse)tuhon mahdollisuutta”. Beckin mukaan riskiyhteiskunta syntyy, kun erilaiset sosiaaliset, poliittiset, taloudelliset ja yksilölliset riskit karkaavat perinteisten turvainstituutioiden kontrollista. Teollinen yhteiskunta alkaa itse tuottaa sellaisia uhkia, jotka eivät pysy sen hallinnassa.


title: Ulrich Beck

text: Beckin riskiyhteiskuntateoriointia on sovellettu ennen kaikkea ympäristöongelmien tarkastelussa. Beck käsitteli kuitenkin tuotannossaan myös esimerkiksi perheeseen ja työhön liittyviä riskejä.


title: Ulrich Beck

text: Viimeisinä vuosinaan Beck keskittyi tutkimuksessaan ja opetuksessaan työelämän murroksen ja sosiaalisen eriarvoisuuden kysymyksiin sekä kehitti kosmopoliittisuuden käsitteeseen pohjaavaa sosiologista teoriaa.


title: Fiina Pietikäinen

text: Adolfina (Fiina) Sofia Pietikäinen (o.s. Lindqvist, 8. helmikuuta 1870 Helsingin maalaiskunta − 12. helmikuuta 1956 Helsinki) oli suomalainen pesijä, lastenhoitaja ja kansanedustaja. Eduskunnassa Pietikäinen toimi SDP:n ryhmässä vuosina 1908−1909. Kansanedustajaksi hänet valittiin Vaasan läänin eteläinen vaalipiiristä.


title: Fiina Pietikäinen

text: Syytinkiläisen Gustaf Adolf Lindqvistin ja Henriikka Sofia Koistisen tytär kävi kansakoulua kaksi luokkaa. Työelämässä Fiina aloitti 11-vuotiaana toimien palvelustyttönä vuodesta 1881 alkaen. Sittemmin hänestä tuli pesijä ja Raittiusyhdistys Koiton lasten osaston ohjaaja


title: Fiina Pietikäinen

text: Puolueen palveluksessa Pietikäinen toimi puhujana, palopuheita hän piti myös ammattiyhdistysliikkeen puolesta. Pietikäiselle kertyi paljon luottamustoimia, muun muassa Sosialidemokraattisen työläisnaisliitossa, SAJ:ssa, SAK:ssa, Suomen Työläisliitossa ja Elannossa.


title: Fiina Pietikäinen

text: Pietikäinen oli pidätettynä poliittisista syistä 1918.


title: Fiina Pietikäinen

text: Keväällä 1930 Suomen työväen vasemmistoryhmää kannattanut Pietikäinen valittiin Suomen sosialististen työväenyhdistysten keskuskomiteaan.


title: Fiina Pietikäinen

text: Pietikäinen oli kahdesti naimisissa, Karl Vilhelm Anderssonin ja tämän kuoltua 1898 Tahvo Pietikäisen kanssa.


title: Arlette Laguiller

text: Arlette Yvonne Laguiller (s. 18. maaliskuuta 1940) on ranskalainen trotskilainen poliitikko. Hän on Lutte Ouvrière (suomeksi "Työläisten taistelu") -puolueen tunnetuimpia edustajia.


title: Arlette Laguiller

text: Laguiller syntyi Les Lilasissa. Hän liittyi LO:hon vuonna 1968 ja nousi sen johtoon vuonna 1973.


title: Arlette Laguiller

text: Laguiller on ollut ehdolla Ranskan presidentinvaaleissa 1974, 1981, 1988, 1995, 2002 ja 2007. Parhaan tuloksensa, viidennen sijan (5,72 % äänistä), hän saavutti vuonna 2002.


title: Reynolds American

text: Reynolds American, Inc. () on yhdysvaltalainen holding-yhtiö, jonka tytäryrityksiin kuuluvat tupakkavalmistajat R.J. Reynolds Tobacco Company, Santa Fe Natural Tobacco Company, Forsyth Tobacco, Lane Limited, Conwood Company (aiemmin American Snuff Company) ja R.J. Reynolds Global Products, Inc.


title: Reynolds American

text: Konsernin päämaja sijaitsee Winston-Salemissa Pohjois-Carolinan osavaltiossa. Konsernin liikevaihto vuoden 2006 lopussa päättyneellä tilikaudella oli 8,5 miljardia Yhdysvaltain dollaria. Tilikauden liikevoitto oli 1,2 miljardia dollaria. Vuoden 2006 lopussa yrityksen taseen loppusumma oli 18,2 miljardia dollaria.


title: Reynolds American

text: Reynolds American on Yhdysvaltain toiseksi suurin tupakkateollisuusyritys Altria Groupin jälkeen. Vuonna 2003 noin kolmannes kaikista Yhdysvalloista myydyistä savukkeista oli Reynolds Americanin valmistamia.


title: Agrippa Postumus

text: Marcus Vipsanius Agrippa Postumus (12 eaa. – 14 jaa.) oli Marcus Vipsanius Agrippan ja keisari Augustuksen tyttären Julian poika. Augustus adoptoi Agrippa Postumuksen vanhemmat veljet Gaius Caesarin ja Lucius Caesarin heidän isänsä kuoleman jälkeen. Augustus ei adoptoinut Postumusta jotta hänen vanhan ystävänsä Agrippan nimeä jäisi jatkamaan edes yksi perillinen.


title: Agrippa Postumus

text: Gaius ja Lucius kuolivat kuitenkin yllättäen. Augustus adoptoi tämän jälkeen Agrippa Postumuksen ja Tiberiuksen joka oli Augustuksen vaimon Livian lapsi aikaisemmasta avioliitosta. Postumuksen uudeksi nimeksi tuli adoption jälkeen Postumus Julius Caesar Agrippa. Aikalaiset pitivät Postumusta tökerönä ja raakana. Vuonna 6 tai 7 Augustus karkotti Postumuksen Planasian saarelle. Augustuksen kuoleman jälkeen Postumuksen vartijat teloittivat hänet.


title: Volker Beck

text: Volker Beck (s. 12. joulukuuta 1960 Stuttgart) on saksalainen vihreä poliitikko. Hän on istunut Saksan liittopäivien jäsenenä vuodesta 1994. Hän on avoimesti homoseksuaali ja kansainvälisesti tunnettu homojen oikeuksien puolestapuhuja.


title: Volker Beck

text: Beck kirjoitti ylioppilaaksi vuonna 1980 ja suoritti siviilipalveluksen. Hän opiskeli taidehistoriaa, historiaa, saksan kieltä ja saksalaista kirjallisuutta Stuttgartin yliopistolla. Hän liittyi Vihreisiin vuonna 1985.


title: Volker Beck

text: Beck toimi vuosina 1991–2004 saksalaisen seksuaalivähemmistöjen oikeuksia ajavan LSVD-järjestön ("Lesben- und Schwulenverband in Deutschland") puheenjohtajana.


title: Bad Schmiedeberg

text: Bad Schmiedeberg on kaupunki Wittenbergin piirikunnassa Saksi-Anhaltin alueella Saksassa. Asukkaita kaupungissa on 4 203. Kaupunki on tullut tunnetuksi kansalaistyön kokeiluhankkeestaan, jolla työttömyysaste laskettiin 15 %:sta 5 %:n.


title: Kansalaistyö

text: Kansalaistyö on kolmannella sektorilla tehtävää palkallista työtä, joka kustannetaan pääosin julkisen sektorin varoista.


title: Kansalaistyö

text: Bad Schmiedebergissä Saksassa on elokuusta 2006 lähtien toteutettu kansalaistyöprojektia ("bürgerarbeit"). Projektissa työllistetään työttömiä kolmannelle sektorille sosiaaliseen työhön. Tähän kuuluvat aktiviteetit kerhoissa, seurakunnissa tai lasten-, nuorten- ja vanhustenhuollossa.


title: Kansalaistyö

text: Bad Schmiedebergissä työttömyysaste oli aluksi 15,6 %, mutta projektin alettua enää 5 %. Rahoitus on tullut Saksi-Anhaltin osavaltiolta ja Euroopan sosiaalirahastolta. Projektin tulokset ovat olleet pääosin positiivisia ja siitä ollaan oltu kiinnostuneita Suomessa ja Yhdysvalloissa.


title: Kansalaistyö

text: Suomessa noin 3 800 asukkaan Paltamon kunta Kainuun maakunnassa käynnisti vuonna 2009 Työtä kaikille -hankkeen, joka kesti vuoteen 2013. Hanke toteutettiin Kainuun maakuntavaltuuston poikkeusluvalla ja sen tavoitteena oli työttömyyden lopettaminen ja täystyöllisyyteen siirtyminen. Työttöminä oli projektin alkaessa vuoden 2009 alussa 17 % kuntalaisista (302 henkilöä).


title: Kansalaistyö

text: Alustavan suunnitelman mukaan vuoden 2009 alusta jokaiselle kunnassa asuvalle työttömälle oli määrä tarjota vaihtoehtoina joko työllistymistä tai korvausten maksun loppumista. Terveydellisistä syistä voi päästä kuntoutukseen tai eläkeprosessiin, mutta muuten ei jousteta. Työttömät siirrettiin työvoiman vuokrausyhtiön tapaisen "Työvoimatalon" palkkalistoille. Työehtosopimusten mukaista palkkaa maksetaan enemmän kuin työttömyyskorvauksia ja sen on määrä riittää elämiseen. Hankkeen isä on kajaanilainen yrittäjä Arto Okkonen, äitinä toimii Vasemmistoliiton entinen kansanedustaja Anne Huotari. Laskelmat projektia varten on tehnyt Kumppaniksi ry:n kehittämispäällikkö Tuomas Leinonen.


title: Kansalaistyö

text: Julkisen vallan ja paikallisten yritysten yhteistyössä tekemien laskelmien mukaan hanke maksaa yhtä paljon kuin työttömyyden hoito alueella. Hankkeessa Paltamon kunta saa Kelalta työttömyyskorvausrahat ja käyttää ne palkkojen maksamiseen. Arviolta noin kolmannekselle vuokrausyhtiön työllistetyistä saadaan projekteja vapailta markkinoilta ja lopuille järjestetään muuta toimintaa ja työllistymismahdollisuuksien edistämistä. Ansiosidonnaiset työttömyyskorvaukset on tarkoitus lopettaa ja korvata ne palkalla. Jos työkykyiseksi todettu ei osallistu toimintaan, palkkaa tai työttömyyskorvausta ei makseta. Malli muistuttaa Tanskan joustoturvan mallia työttömyyden hoitamisesta korkealla työttömyyskorvaustasolla ja aktiivisella työllistämisellä.


title: Kansalaistyö

text: Kansalaistyö on työsuhde ja siitä maksetaan työehtosopimuksen mukaista palkkaa. Sosiaaliturva kertyy ja työterveyshuolto hoidetaan. Työttömät pääsevät työpaikkaruokailun piiriin.


title: Kansalaistyö

text: Työllistämistöinä olisi muun muassa ympäristötöitä, eli raivaustöitä, laiturien rakennusta, vanhojen rakennusten remontointia, kaupungeissa asuville metsänomistajille tehtäviä töitä, tehtäviä yhdistyksissä ja järjestöissä.


title: Kansalaistyö

text: Noin kolmanneksen työstä oli tarkoitus suuntautua vapaille markkinoille. Osa työttömistä lähetettäisiin "kiven sisään" Sotkamon Talvivaaran kaivokseen, muille työtä aiottaisiin saada hyvän työtilanteen Kajaanista ja eläköitymisen kautta.


title: Kansalaistyö

text: Työssä portaittainen kannustava malli:


title: Unkarin Grand Prix 2002

text: Unkarin Grand Prix 2002 oli Formula 1 -sarjan osakilpailu, joka ajettiin 18. elokuuta 2002 Hungaroringilla Unkarissa. Kilpailun voitti Ferrarilla ajanut Rubens Barrichello, jolle voitto oli kauden toinen.


title: Ympyräliike

text: Ympyräliikkeessä oleva kappale liikkuu ympyrän muotoisella radalla. Ympyräliike on käyräviivaisen liikkeen erikoistapaus.


title: Ympyräliike

text: Jos ympyräliikkeessä olevan kappaleen kulmanopeus pysyy vakiona, kyseessä on "tasainen ympyräliike". Tällöinkään kappaleen nopeus, käsitettynä vektoriksi, ei ole vakio, koska sen suunta muuttuu koko ajan, mutta sen itseisarvo eli kappaleen "vauhti" pysyy vakiona, ja se on yhtä suuri kuin kulmanopeus kerrottuna rataympyrän säteellä. Koska nopeusvektori kuitenkaan ei ole vakio, on tasaisessakin ympyräliikkeessä olevalla kappaleella aina nollasta poikkeava keskeiskiihtyvyys eli normaalikiihtyvyys. Jos kappaleen kulmanopeus ja samalla myös ratanopeuden itseisarvo muuttuvat, kappaleeseen vaikuttaa myös tangenttikiihtyvyys.


title: Ympyräliike

text: Newtonin II lain mukaan kiihtyvyys, myös keskeiskiihtyvyys, edellyttää aina, että kappaleeseen vaikuttaa jokin voima. Kappale voikin olla ympyräliikkeessä vain, jos siihen vaikuttaa jokin ympyrän keskipistettä kohti suuntautuva voima, jota sanotaan sentripetaalivoimaksi.


title: Ympyräliike

text:
Jos tasaisessa ympyräliikkeessä olevan kappaleen vauhti on "v" ja radan säde "r", sen keskeiskiihtyvyys saadaan yhtälöstä
ja sentripetaalivoima yhtälöstä


title: Ympyräliike

text: Ollessaan käyrällä radalla kappale pyrkii jatkamaan suoraviivaista kulkuaan mekaniikan peruslakien mukaisesti. Ilmiötä kutsutaan keskipakoisvoimaksi, vaikka varsinaisesti kyseessä ei ole voima vaan näennäisvoima. Ilmiön voi todeta esimerkiksi ajettaessa autolla kaarteessa.


title: Ympyräliike

text: Keskeiskiihtyvyyden lisäksi ympyräliikkeessä olevalla kappaleella voi olla myös tangenttikiihtyvyyttä, jolloin sen pyörimisnopeus, kulmanopeus ei ole vakio. Ympyräliikkeen kulmanopeuteen liittyvillä suureilla ja yhtälöillä on vastaavuudet suoran liikkeen yhtälöille.


title: Ympyräliike

text: Jos kappale pyörii jonkin sen läpi kulkevan akselin ympäri, sen jokainen piste, akselilla olevia pisteitä lukuun ottamatta, on ympyräliikkeessä tämän akselin ympäri. Sen vuoksi ympyräliikkeeseen liittyviä suureita kuten kulmanopeutta ja -kiihtyvyyttä voidaan soveltaa myös pyörimisliikkeeseen. Esimerkiksi pyörivän kappaleen liike-energiaa laskettaessa on kuitenkin otettava huomioon, että sen eri osat eivät ole samalla etäisyydellä pyörimisakselista.


title: Ympyräliike

text: Liikkukoon kappale vakiovauhdilla v pitkin ympyränmuotoista rataa. Oletetaan lisäksi, että sen läpimitta on hyvin pieni verrattuna rataympyrän säteeseen.


title: Ympyräliike

text: Kun ympyrän säde on r, on sen piiri eli ympärysmitta


Ympyräliike


title: Ympyräliike

text: Kun kierrokseen kuluva aika eli kierrosaika on T, saadaan vauhdiksi


title: Ympyräliike

text: jossa f = 1/T on kierrostaajuus. Kulmataajuus (rad/s) on


title: Ympyräliike

text: joten


title: Ympyräliike

text: Kappaleen kineettinen energia on


title: Ympyräliike

text: Kappaleen vauhti voidaan kirjoittaa myös


title: Ympyräliike

text: missä s on rataympyrän pituus. Tätä on mielenkiintoista verrata aalto-opin perusyhtälöön


title: Ympyräliike

text: jossa c on valonnopeus ja formula_10 on aallonpituus. Ympyräliikkeessä tätä vastaa siis ympyrän piiri.


title: Ympyräliike

text: Ympyräliike voidaan ilmaista sini- ja kosinifunktioiden yhdistelmänä, reaali- ja kompleksiluvuilla.


title: Ympyräliike

text: missä i on imaginaariyksikkö, ja


title: Ympyräliike

text: on kompleksisen vektorin kulma reaaliakselin ja vektorin välillä ajan "t" funktiona.


title: Yhdysvaltain Grand Prix 2002

text: Yhdysvaltain Grand Prix 2002 oli Formula 1 -sarjan osakilpailu, joka ajettiin 29. syyskuuta 2002 Indianapolisin moottoriradalla Yhdysvalloissa. Kilpailun voitti Ferrarilla ajanut Rubens Barrichello, jolle voitto oli kauden neljäs.


title: Škoda 100

text: Škoda 100/110 (tai "Š100/Š110") oli tšekkoslovakialaisen AZNP:n valmistama auto, joka korvasi syksyllä 1969 sitä edeltäneen 1000MB-mallin. Uusi malli ei teknisesti eronnut kovin paljon edeltäjästään, muutokset olivat enimmäkseen kosmeettisia, vaikkakin pieniä parannuksia oli tehty. Mallin alkutaipaleella siihen tuli eteen vakiovarusteeksi Dunlopin lisenssillä tehdyt kaksimäntäiset levyjarrut. Paremmin varustelluissa malleissa oli vaihtovirtalaturilla varustettu sähköjärjestelmä.


title: Škoda 100

text: Vuonna 1971 esiteltiin urheilullisen linjakas 2+2-paikkainen Š110R Coupé -malli. Sen pohjalevy, moottori ja voimansiirto vastasivat sedan-malleja, mutta korin ulkomuoto oli etupään peltiosia lukuun ottamatta täysin erilainen. Coupé-mallit koottiin erillisessä tehtaassa Kvasinyssa.


title: Škoda 100

text: Kaksi ensimmäistä Š110R-yksilöä lähetettiin automiehenä tunnetulle Neuvostoliiton johtajalle, Leonid Brežneville, mutta ne eivät hänelle kelvanneet vaan autot toimitettiin takaisin Kvasinyyn. Vaikka coupé oli selvästi kalliimpi kuin henkilömalli, siitä tuli suosittu useissa Länsi-Euroopan maissa. Suomeen päätyi tiettävästi alle 300 yksilöä.


title: Škoda 100

text: Mallisarjan korvasi vuonna 1976 esitelty Škoda 105/120 A-sarja. Coupén valmistus jatkui kuitenkin aina vuoteen 1980 asti.


title: Škoda 100

text: 100/110-sarjasta oli varustelultaan erilaisia muunnelmia. Moottorit olivat 1- ja 1,1-litraisia, joista jälkimmäistä oli kahta eri teholuokkaa. Tehdastekoisia muunnelmia oli viisi, ja sen lisäksi eri maahantuojat tekivät omia, paikallisille markkinoille varusteltuja versioitaan. Näistä mainittakoon esimerkkinä Suomessa lyhyen aikaa myynnissä ollut 110LS Sport, ja Britanniassa myyty "Checkmate".


title: Škoda 100

text: Teknisesti mallit erosivat toisistaan seuraavasti:


title: Škoda 100

text: Varusteluissa näkyvimpänä erona olivat etuvalot. Malleissa 100, 100L ja 110L oli kaksi etuvaloa, kun taas 110LS:ssä ja 110R Coupéssa neljä. Tästä poikkeuksena Suomessa myydyt 110L-mallit oli varustettu neljällä etuvalolla. 110R-mallia oli saatavana vaihtoehtoisesti joko kangas- tai keinonahkaverhoilulla.


title: Škoda 100

text: Eri variaatioiden valmistusmäärät näkyvät alla.


title: Škoda 100

text: Näistä kaksi jälkimmäistä oli yksinomaan moottoriurheilukäyttöön tehtyjä. Suomessa myynnissä olleet sarjatuotantomallit olivat 100, 110L ja 110R. 110LS-mallia myytiin vain lyhyen aikaa 1970-luvun alussa, eikä niitä ole Suomessa säilynyt ajokuntoisena tiettävästi yhtään kappaletta.


title: Škoda 100

text: Mallisarjan ensimmäinen ralliversio oli sedan-mallin koriin rakennettu, 1971 luokiteltu ja vuoteen 1974 valmistuksessa ollut Škoda 120S Rallye, joka tehtaan kilpailuversiona antoi tehoa lähes 100 kW (136 hv). Erona tuotantomalliin, moottori oli varustettu niin sanotulla 8-reikäisellä sylinterinkannella ja valurautaisilla runkolaakerin kansilla. Joissakin tehtaan tiedoissa mainittiin auton huippunopeudeksi yli 200 km/h. Tätä mallia ei valmistettu kuin 100 kpl, joista 60 kpl jäi silloisen Tšekkoslovakian sisäasiain ministeriön turvallisuuspalvelun käyttöön ja 40 kpl lähti kilpa-autoiksi ympäri maailmaa, pääosa luonnollisesti jäi valmistajamaahan. Suomeen ajautui autoja epävirallisten tietojen mukaan 2–3 kpl. Yksi niistä alkuperäisistä tehdasautoista (ABC-120) on nykyisin Forssan seudulla. Tehdas valmisti 120 S Rallyyn luokiteltuja erikoisosia, joilla eri maahantuojat ja yksityiset kilpailijat rakensivat vastaavia autoja. Suomessa on yksi vastaavista osista tehty auto, jolla kilpaillaan rallin Historic-luokissa Matti J. Tarvaisen kuljettamana.


title: Škoda 100

text: Toinen ralliversio, 130RS, tehtiin 110R Coupén koriin. Moottorin iskutilavuus oli kasvatettu 1,3 litraan. Tehdas valmisti niitä vain 38 kpl. Teho 103 kW, 1289 cm³ moottorista joka oli periaatteessa samanlainen kuin samoihin aikoihin luokitellussa (FIA Homologation N:ro 1674) 120S Rallyessa. valmistusmäärissä esiintyy ristiriitaisuuksia. Luokitteluun vaadittiin 100 kpl:een sarja ja 130 RS valmistettiin todennäköisesti tämä määrä, mutta vain 38 oli ilmeisesti tehtaan käytössä olleita kilpa-autoja. Loput ilmeisesti myytiin halukkaille. Autot valmistettiin vuosina 1977-78.


title: Škoda 100

text: Tehokkaimmat tehdastekoiset moottoriurheilukäyttöön tarkoitetut versiot olivat 110R Coupén pohjalle rakennetut keskimoottoriset 180RS ja 200RS. 180RS oli varustettu kahdella kaksikurkkuisella Weber 45 DCOE 2 -kaasuttimella ja sen suurin teho oli 113,3 kW (154 hv) /6250 rpm ja huippunopeus 210 km/h. Vaihteisto oli Porschesta, sillä alkuvaiheen testeissä käytetty Tatran vaihteisto osoittautui heikoksi. 180RS:ää tehtiin kolmen prototyypin sarja, 200RS:ää vain kaksi kappaletta. Škoda 100/110 eri muunnelmineen oli varsin suosittu Suomessa 1970-luvun puolivälissä. Tähän vaikutti erityisesti auton edullinen hinta ja hyvät maksuehdot, mutta myös aikalaisiinsa nähden alhainen polttoaineenkulutus, hyvä varustelu ja tilavat sisätilat. Takamoottorisuutensa vuoksi malli eteni erinomaisesti lumisilla teillä ja oli kevyt ja ketterä käsitellä. Neljällä etuvalolla varustetun mallin valoteho oli hyvä. Auton tekniikka oli selväpiirteistä ja helposti huollettavissa perustyökaluin ja -taidoin.


title: Škoda 100

text: Auton haittapuolena oli materiaalien heikko laatu, tehoton lämmityslaite ja pieni tavaratila. Muoviset katkaisijat ja vivut murtuivat helposti erityisesti pakkasella. Kymmenen asteen pakkasella tuulilasi ei tahtonut enää pysyä auki. Edessä olleesta tavaratilasta varapyörä vei melkoisen osan. Takapenkkien takana oli tosin pieni käsimatkatavaratila, ja takapenkkien selkänojat sai käännettyä alas matkustamon kustannuksella. Kori oli altis ruostumaa erityisesti takalokasuojien alueelta. Maantienopeuksilla matkustamon melutaso erityisesti takapenkillä oli korkea jo 1970-luvun mittapuun mukaan.


title: Claudio Sanchez

text: Claudio Paul Sanchez (s. 12. maaliskuuta 1978) on alternative/progressiivista rockia soittavan Coheed and Cambrian laulaja ja kitaristi. Sanchez kirjoittaa kaikki Coheed and Cambrian sanoitukset ja tekee suurimman osan sävellystyöstä. Yhtyeen albumit ovat teemalevyjä ja kappaleet pohjautuvat kitaristi-laulaja Claudio Sanchezin kirjoittamaan sarjakuvaan.


title: Claudio Sanchez

text: Sanchezilla on sivuprjojekti nimeltä The Prize Fighter Inferno. Tällä nimellä hän julkaisi ensimmäisen albuminsa, "My Brother's Blood Machine", 31. lokakuuta 2006.


title: Suomenhevonen – kunnon hevonen

text: Suomenhevonen – kunnon hevonen on kokoelmalevy, joka julkaistiin Vermossa 21. maaliskuuta 2007. Se tehtiin suomenhevosen 100-vuotisjuhlan (1907–2007) kunniaksi. Levyllä esiintyy useita suomalaisia artisteja esittäen aiheeseen liittyviä kappaleita. Laulut ovat kaikki tätä albumia varten tehtyjä, lukuun ottamatta Pauli Hanhiniemen tulkitsemaa "Hummani hei" -kappaletta, jonka alkuperäinen esittäjä on Tapio Rautavaara.


title: Suomenhevonen – kunnon hevonen

text: Kaikki kappaleet sovittanut Jani Viitanen & Jani Kemppinen, ellei toisin mainittu.


title: Portugali olympialaisissa

text: Portugali osallistui olympialaisiin ensimmäisen kerran Tukholman 1912 kesäolympialaisissa. Siitä lähtien maa on osallistunut kaikkiin kesäolympialaisiin. Maa voitti ensimmäisen kultamitalinsa Los Angelesin 1984 kesäolympialaisissa. Talviolympialaisiin Portugali osallistui ensimmäistä kertaa Calgaryssä 1988. Se on talvikisoihin pienellä joukkueella, eikä ole niissä menestynyt.


title: Portugali olympialaisissa

text: Portugali on saanut olympiamitaleja yhdeksässä eri urheilumuodossa. Maan kaikki olympiavoitot ovat tulleet yleisurheilusta. Maan ensimmäinen olympiavoittaja oli Los Angelesissa 1984 maratonjuoksun voittanut Carlos Lopes. Maan muut olympiavoittajat ovat Soulissa 1988 naisten maratonjuoksun voittanut Rosa Mota, Atlantassa 1996 naisten 10 000 metrin juoksun voittanut Fernanda Ribeiro ja Pekingissä 2008 miesten kolmiloikan voittanut Nelson Évora. Lopes, Mota ja Ribeiro ovat maan ainoat henkilökohtaisten lajien kaksinkertaiset olympiamitalistit. Joukkuekilpailuissa kaksi mitalia on saavuttanut ratsastaja Luiz Mena e Silva.


title: Immanuel Wallerstein

text: Immanuel Maurice Wallerstein (s. 28. syyskuuta 1930) on yhdysvaltalainen sosiologi. Hänen tunnetuimpia teoksiaan on "The Modern World-System", joka ilmestyi kolmena osana vuosina 1974, 1980 ja 1989. Hän toimi State University of New York at Binghamtonin professorina vuoteen 1999 ja Binghamtonin "Fernand Braudel Centerin" johtajana vuoteen 2005. Wallerstein tunnetaan ennen kaikkea maailmanjärjestelmän teoriastaan, joka on ollut yksi viime vuosikymmenien suurista teorioista kansainvälisen politiikan tutkimuksen ja poliittisen taloustieteen piirissä. Lisäksi Wallerstein tunnetaan kansainvälistä politiikkaa käsittelevistä kantaa ottavista kirjoituksistaan.


title: Immanuel Wallerstein

text: Immanuel Wallerstein nousi historiallisen sosiologian merkittävimpien hahmojen joukkoon 1970-luvulla maailmanjärjestelmäteoriallaan. Hänen teoksillaan on paljon sanottavaa sekä empiirisellä että teoreettisella tasolla. Keskeinen metodologinen ansio, jonka Wallerstein itse näki teoriallaan, oli yleistyksiin sekä vertailuun pyrkivän tutkimuksen ja vain yksittäisiä tapauksia tutkivan tutkimuksen välisen vastakkainasettelun ylittäminen. Kun tutkitaan yhtä suurta maailmanjärjestelmää, ei kysymys yleistettävyydestä tai vertailemisesta herää samalla tavalla kuin jos tutkittaisiin monia pienempiä yksiköitä erikseen. Wallerstein näki kansainvälisen kapitalismin yhtenä entiteettinä eikä kansallisten talouksien yhteenliittymänä kuten aiemmat tutkijat. Wallerstein kuitenkin käyttää vertailevaa tutkimusta hyvin tavanomaiseen tapaan pienempiä yksiköitä tutkiessaan. Erona perinteiseen vertailevaan tutkimukseen tässä on, että tutkimuksen päämääränä on tuolloinkin kuvata koko maailmanjärjestelmän yleisiä piirteitä ilman, että erot yksiköiden välillä olisivat sinänsä kiinnostavia. Perinteisemmässä sosiologisessa teoriassa (funktionalistisessa sekä marxilaisessa sosiologiassa) yhteiskunnalliset muutokset ovat endogeenisia ja niiden selitetään johtuvan keskenään samalla analyysin tasolla olevista kausaalisista ilmiöistä. Wallersteinin teorian ideana on puolestaan selittää yhden valtion tasolta nähtynä eksogeeniselta vaikuttava muutos nojautumalla maailmanjärjestelmään, jonka osia yksittäiset valtiot ovat.


title: Immanuel Wallerstein

text: Koska maailmanjärjestelmiä on vain yksi, ei sitä voida verrata mihinkään. Siihen voidaan siis tutustua vain sen oman historian kautta. Keskeinen Wallersteinin historiallinen väittämä on, että kapitalistinen maailmanjärjestelmä syntyi 1500-luvulla ja sen ydinalueiden nousu perustui periferia-alueiden riistoon, jotka puolestaan taantuivat taloudessaan. Wallersteinin maailmanjärjestelmässä kapitalistin varallisuus juontuu siis periferian riistosta eikä vain kansallisen proletariaatin riistosta. Tästä seuraa että myös systeemin muuttaminen vaatii muutoksen koko järjestelmän tasolla eivätkä yksittäiset kansalliset mullistukset riitä. Kansainvälisen kapitalismin luonteen Wallerstein näkee marxilaisten tavoin syklisenä. Kriisit koskettavat koko systeemiä, mutta haittaavat eniten periferiaa. Kriisit voivat liittyä esimerkiksi tärkeimpien kauppatuotteiden vaihtosuhteiden heikkenemiseen.


title: Immanuel Wallerstein

text: Yksi tärkeä seikka maailmanjärjestelmässä on, että se ei ole imperiumi. Imperiumit ovat poliittisesti yhtenäisiä ja vahvan keskustan dominoimia, kun taas maailmanjärjestelmä on vain taloudellisesti yhtenäinen. Poliittisen keskushallinnon puute antaa kapitalistien toisaalta vapaammin akkumuloida varallisuutta ja samalla pahentaa varallisuuden epätasaista jakautumista globaalilla tasolla (kun taas imperiumissa on poliittisia paineita jakaa varallisuutta tasaisemmin). Kapitalistit käyttävät eri alueiden välisiä varallisuuseroja hyväkseen ilman pelkoa paineista redistribuution. Kapitalistien toiminta periferiassa perustuu yleensä luonteeltaan pakonomaiseen työvoiman käyttöön, jossa työläiset saavat suhteellisen pienen korvauksen työstään, mikä lisää globaalia epätasa-arvoa. Epätasa-arvo koko järjestelmän tasolla säilyy, koska eri alueilla on tehtävänään tuottaa eri hyödykkeitä. Järjestelmän keskusalueet pitävät omasta etuoikeutetusta asemastaan kiinni historiasta juontuvan taloudellisen ja poliittisen ylivoimansa turvin.


title: Immanuel Wallerstein

text: Wallersteinin teoria on paljosta velkaa Leninin imperialismiteorialle, josta siihen on otettu ainakin keskuksen valtioiden kilpailu periferiamaista, riittämättömän kysynnän ongelma keskuksessa ja keskusmaiden uusien halpojen raaka-aineiden tarve ekspansioon yllyttävinä tekijöinä, sekä keskusalueiden työvoiman järjestäytymisen osuus kansainvälisen kapitalismin dynamiikassa. Viimeksi mainittu seikka liittyy siihen, että keskusmaiden korkeammat (neuvotellut) palkat ajavat kapitalistit alueille, joissa työvoima on vähemmän järjestäytynyttä eli periferiamaihin. Ja kapitalistit myös pyrkivät tukemaan matalien palkkojen politiikkaa periferiassa. Semiperiferian käsite on Wallersteinin omaperäisimpiä ideoita. Keskuksen ja periferian välissä on semiperiferiaan kuuluvia maita, jotka pyrkivät nousemaan keskustaan. Kansainvälisen politiikan kuvioista tutun voimatasapainon logiikan mukaisesti keskusmaat toisaalta tarvitsevat ja tukevat semiperiferiaa järjestelmän tasapainon vuoksi, ja toisaalta ne pelkäävät semiperiferiamaita ja pyrkivät estämään niiden nousun keskustaan.


title: Immanuel Wallerstein

text: Wallersteinin teokset sisältävät teorian lisäksi hyvin paljon (ranskalaisen annales-koulukunnan kirjoista noukittua) empiiristä tietoa historiasta. Wallerstein pyrkii teksteissään antamaan vastaukset moniin suuriin kysymyksiin, kuten kysymykseen siitä, miksi juuri tietyt länsimaiset maat kehittyivät muuta maailmaa nopeammin, ja mikä puolestaan on taloudellisen takapajuisuuden syy muilla alueilla. Euroopan kasvuun Wallerstein pitää tärkeänä syynä mantereen poliittista epäyhtenäisyyttä. Tästä seurasi vapaammat kädet kauppiaille ja työpajojen omistajille toimintansa kehittämiseen. Keskitetyssä valtajärjestelmässä hallitsijat olisivat tuhlanneet rahat ylellisyyteen. Samoin keskitetyissä valtioissa, kuten Kiinassa, reuna-alueiden seikkailut kaukomaille estetään, koska halutaan keskittyä maan sisäisiin ongelmiin. Ne Euroopan maat menestyivät, jotka kehittivät talouttaan ja hyödynsivät periferian ja keskuksen muodostamaa työnjakoa, eivätkä tuhlanneet varallisuuttaan pelkkiin sotiin. Selittäessään joidenkin alueiden taloudellista taantumaa, Wallerstein keskittyi maiden ulkoisiin syihin. Hänen mukaansa kapitalistisen talousjärjestelmän kanssa liian läheiseen kosketukseen joutuva periferiamaa joutuu kansainvälisessä työnjaossa primäärituotteiden tuottajan asemaan, eikä sen talous kehity vaan ennemminkin taantuu.


title: Immanuel Wallerstein

text: Wallerstein on maailmanjärjestelmäteoriallaan vaikuttanut paljon makrososiologiaan, historialliseen sosiologiaan ja yhteiskunnallisen muutoksen tutkimiseen. Hänen teoriaansa voidaan kuitenkin kritisoida tietyistä puutteista. Siinä esimerkiksi annetaan hyvin vähän painoarvoa valtioiden sisäisille syille niiden talouskehityksen selittämisessä, minkä takia Wallerstein joutuu historiankuvauksessaan vetämään monia mutkia suoraksi. Monet tutkijat väittävät kulttuurisen vaikutuksen olevan merkittävä siinä, miksi USA, Australia ja Uusi-Seelanti teollistuivat. Myöskään teknologisen kehityksen vaikutusta ei ole teoriassa juuri huomioitu. Wallersteinin teoriaa voi kuitenkin tulkita myös tietynlaisena viitekehyksenä tutkimuksessa, jolloin ei tarvitse väittää, että se antaisi tarkan kuvauksen todellisuudesta.


title: Dr. Robotnik’s Mean Bean Machine

text: Dr. Robotnik’s Mean Bean Machine on Segan japanilaisesta, tetris-tyylisestä Puyo Puyo -pelistä muunneltu versio, joka on julkaistu vuonna . Peli kuuluu Sonic the Hedgehog-pelisarjaan, mutta perustuu miljööltään ja hahmoiltaan Adventures of Sonic the Hedgehog-piirrossarjaan. Sonic itse ei esiinny pelissä.


title: Dr. Robotnik’s Mean Bean Machine

text: Tri. Robotnik aikoo muuttaa kaikki Beansvillen papuolennot aivottomiksi robottiorjikseen omiin pahoihin tarkoituksiinsa. Hän on rakentanut 12 robottia saadakseen käsiinsä kaikki Beansvillen pavut, jotta saisi robotisoitua koko Beansvillen. Suunnitelma näyttää onnistuvan enemmän kuin hyvin, kunnes Beansvilleen saapuu muukalainen.


title: Dr. Robotnik’s Mean Bean Machine

text:
Pelissä on tarkoitus muodostaa vähintään 4 "pavun", puyon, rykelmiä. Kun 4 samanväristä papua koskettaa toisiaan, ne katoavat, ja vastustajan puolelle putoaa "pakolaispapu", musta puyo. Pelissä on tarkoitus aiheuttaa mahdollisimman monta ketjureaktiomaisesti katoavaa papurykelmää. Tällöin vastustajalle putoaa suuri määrä pakolaispapuja jopa parin vuoron ajan. Peli loppuu, kun joko pelaajan tai tietokoneen (tai vastapelaajan) "vankila" täyttyy niin, ettei sinne mahdu enempää.
Vastustajien nopeus ja vaikeustaso nousee kenttä kentältä, kunnes lopulta kohdataan tri. Robotnik itse.


title: Dr. Robotnik’s Mean Bean Machine

text: Peli on julkaistu Segan eri alustoille, kuten Sega Mega Drivelle ja Sega Game Gearille. Pelissä ovat robotit Arms, Frankly, Humpty, Coconuts, Davy Sprocket, Skweel, Dynamight, Grounder, Spike, Sir Fuzzy-Logik, Dragon Breath ja Scratch. Roboteista Scratch, Grounder ja Coconuts ovat pääosassa Adventures of Sonic the Hedgehog -animaatiossa, mutta myös muu joukko näkyy muutamassa jaksossa.


title: Paul Rudolph

text: Paul Rudolph (s. 1947 Kanada) on kanadalaismuusikko, joka ehkä parhaiten muistetaan Pink Fairies- ja Hawkwind-yhteyksistä.


title: Paul Rudolph

text: Rudolph muutti Englantiin 1960-luvun lopulla ystävänsä suosituksesta ja liittyi Mick Farrenin Deviants-yhtyeeseen kitaristiksi. Farren sai kuitenkin potkut omasta yhtyeestään ja jäljelle jääneet jäsenet perustivat Pink Fairies -yhtyeen. Fairies sai suurta suosiota vaihtoehto- ja underground-piireissä ja Rudolph oli mukana kahden levyn ajan, kunnes erosi vuonna 1972.


title: Paul Rudolph

text: Tämän jälkeen hän työskenteli mm. Brian Enon ja Robert Calvertin projekteissa ja vuoden 1975 toukokuussa hän liittyi pikahälytyksellä Hawkwindiin juuri potkut saaneen Lemmy Kilmisterin tilalle basistiksi. Rudolph pysyi yhtyeessä yhden albumin ajan. Vuoden 1976 lopulla yhtyeen tila kiristyi musiikillisten erimielisyyksien takia ja Rudolph sai potkut yhdessä rumpali Alan Powellin ja Nik Turnerin kanssa.


title: Paul Rudolph

text: Rudolph ja Powell perustivat tämän jälkeen lyhyeksi jääneen Kicks-yhtyeen ja Rudolph soitti vielä Mick Farrenin ja Brian Enon albumeilla kunnes palasi Kanadaan 1970-luvun lopulla.


title: Paul Rudolph

text: Viime vuosina Rudolph on työskennellyt kilpapyöräilyn parissa ja paria Fairies-muusikko Twinkin kanssa 1990-luvulla tehtyä albumia lukuun ottamatta hän ei ole ollut mukana musiikkimaailmassa. Artikkeli Momentum-lehden kotisivuilla


title: Vietnam olympialaisissa

text: Vietnam osallistui olympialaisiin ensimmäisen kerran Helsingin vuoden 1952 kesäolympialaisissa. Kun maa jakaantui Pohjois-Vietnamiksi ja Etelä-Vietnamiksi vuonna 1954, vain Etelä-Vietnam osallistui olympialaisiin vuosina 1956-1972, nimellä Vietnamin tasavalta. Vietnamin sodan loputtua vuonna 1975 ja maiden yhdistymisen jälkeen Vietnamin sosialistinen tasavalta on osallistunut olympialaisiin vuoden 1980 kesäolympialaisista lähtien. Vuosina 1976 ja 1984 Vietnam ei osallistunut olympialaisiin.


title: Vietnam olympialaisissa

text:
Vietnamin ensimmäinen olympiamitalisti oli taekwondoin Trần Hiếu Ngân, joka saavutti Sydneyn 2000 olympialaisissa hopeaa naisten 57 kilon sarjassa. Pekingin 2008 olympialaisissa painonnostaja Hoàng Anh Tuấn saavutti hopeaa alle 56 kilogramman sarjassa.
Vietnamin ensimmäisen olympiakullan toi vuonna 2016 Hoàng Xuân Vinh miesten 10 metrin ilmapistoolissa, samoissa kisoissa hän saavutti hopeaa 50 metrin vapaapistoolissa.


title: Ispartan maakunta

text: Ispartan maakunta on maakunta Turkissa. Sen pinta-ala 8,993 km². Vuoden 2015 lopussa arvioitu väkiluku oli 421 766.


title: Ispartan maakunta

text: Maakunta sijaitsee Välimeren alueella. Maakunta on jaettu 13 piirikuntaan; Aksu, Atabey, Eğirdir, Gelendost, Gönen, Isparta, Keçiborlu, Şarkikaraağaç, Senirkent, Sütçüler, Uluborlu, Yalvaç ja Yenişarbademli.


title: Hongkong olympialaisissa

text: Hongkong osallistui olympialaisiin ensimmäisen kerran Helsingin 1952 kesäolympialaisissa. Siitä lähtien se on osallistunut kaikkiin kesäolympialaisiin lukuun ottamatta Moskovan 1980 olympialaisia, joita se boikotoi. Maa on saavuttanut kaikkiaan kolme olympiamitalia. Talviolympialaisiin se on osallistunut Salt Lake Cityn 2002 kisoista alkaen. Mitalisijoille hongkongilaisurheilijat eivät ole talvikisoissa yltäneet.


title: Hongkong olympialaisissa

text: Hongkongin ainoa olympiavoittaja on purjelautailija Lai Shan Lee, joka voitti kultaa Atlantan 1996 kesäolympialaisissa naisten purjelautailussa. Toisen olympiamitalinsa maa sai Ateenan 2004 kesäolympialaisissa, joissa pöytätennispelaajat Ko Lai Chak ja Li Ching sijoittuivat hopealle miesten nelinpelissä. Kolmas mitali, pronssi, tuli Lontoon kisoissa 2012, kun pyöräilijä Wai Sze Lee tuli kolmanneksi naisten ratapyöräilyn keirinissä.


title: Bizerte (kuvernoraatti)

text: Bizerte () on yksi Tunisian 24 kuvernoraatista. Se sijaitsee Pohjois-Tunisiassa Välimeren rannikolla ja sen pääkaupunki on Bizerte. Kuvernoraatissa on 568 219 asukasta (vuonna 2014) ja sen pinta-ala on 3 685 neliökilometriä.


title: M/S Ekaterini P

text: M/S Ekaterini P () on Olympic Flame-Fast Ferry Shippingin omistama matkustaja-alus. Se on rakennettu Shin Kurushima Dockyardin telakalla Akitsussa, Japanissa, vuonna 1990. Kuollutta painoa aluksella on 1 300 tonnia ja matkustajakapasiteetti on 1 000. Autoja alukseen mahtuu kerrallaan 53. "Ekaterini P" on rekisteröity Kreikan lipun alle ja sen kotisatama on Pireus. Nykyään aluksella operoi Fast Ferries, reitillä Igoumenitsa–Korfu.


title: M/S Ekaterini P

text: Valmistuttuaan vuonna 1990, alus luovutettiin japanilaisen Kansai Kisen Kaishan omistukseen, joka rekisteröi laivan Japanin lipun alle. Kotisatamaksi tuli Osaka. Tuolloin alus oli nimeltään "Rokko Maru". 5. kesäkuuta 1990 laiva aloitti liikennöinnin Kōben ja Takamatsun välillä.


title: M/S Ekaterini P

text: Vuonna 1999 Olympic Flame-Fast Ferry Shipping Co. osti laivan ja rekisteröi sen Kreikan lipun alle. Kotisatamaksi tuli Pireus. Samalla myös nimi vaihtui nykyiseen muotoon. Seuraavana vuonna Ekaterini P aloitti liikennöinnin nykyisellä reitillään, Igoumenitsan ja Korfun välillä.


title: Thomas Schaaf

text: Thomas Schaaf (s. 30. huhtikuuta 1961 Mannheim, Länsi-Saksa) on saksalainen jalkapallovalmentaja ja entinen puolustaja. Kesäkuusta 2018 lähtien hän toimii SV Werder Bremenin teknisenä johtajana.


title: Thomas Schaaf

text: Schaaf pelasi jo juniorina SV Werder Bremenissä siirtyen ammattilaiseksi 1978. Schaaf uurasti koko uransa ajan pohjoissaksalaisessa seurassa pelaten kaikkiaan 262 Bundesliigaottelua ja teki 13 maalia. Schaaf voitti pitkällä Bremen-urallaan Saksan mestaruuden 1988 ja 1993, Saksan Cupin 1991 ja 1994 sekä Cup-voittajien Cupin 1992.


title: Thomas Schaaf

text: Schaaf toimi jo peliuransa aikana nuorisojoukkueen valmentajana Werder Bremenin organisaatiossa. 1995 Otto Rehhagelin pitkä kausi Bremenissä päättyi ja Schaafista tuli uuden alankomaalaisluotsin Aad de Mosin apulaisvalmentajana. Myrskyisinä 1990-luvun loppukausina Schaaf toimi apulaisvalmentajana de Mosin lisäksi Hans-Jürgen Dörnerin, Wolfgang Sidkan ja Felix Magathin valmennuskausina.


title: Thomas Schaaf

text: Toukokuussa 1999 Magathin jätettyä päävalmentajan tehtävät pitkän uran Werder Bremenin organisaatiossa tehneestä Schaafista tuli 38-vuotiaana joukkueen päävalmentaja. Vain kuukautta myöhemmin Schaaf pääsi juhlimaan menestyksestä, kun Bremen kaatoi Saksan cupin finaalissa FC Bayern Münchenin rangaistuspotkujen jälkeen 6–5.


title: Thomas Schaaf

text: Kausi 2004–05 oli Schaafille lopullinen läpimurto saksalaisvalmentajien eliittiin. Hän johdatti Werder Bremenin Saksan mestariksi 11 vuoden tauon jälkeen. Kauden kruunasi Saksan cupin voiton tuoma tuplamestaruus. Schaafin valmennusaikana Werder Bremen on vahvistanut asemaansa liigan kärkijoukoissa ja se on pelannut Mestarien liigassa säännöllisesti.


title: Thomas Schaaf

text: Kausi 2008–09 oli Schaafin yhdeksäs Werder Bremenissä, mutta menestys on jäänyt aiempia vuosia valjummaksi. Mestaruushopeaa puolustamaan lähtenyt seura on vajonnut keskikastiin ja paikka europeleihin lepää Saksan cupin finaalissa. Valoa synkkään kauteen toi selviytyminen UEFA Cupin historian viimeiseen loppuotteluun ukrainalaista FK Šah’tar Donetskia vastaan. Loppuottelu päättyi kuitenkin karvaaseen jatkoaikatappioon 2–1. Bremenin kauden toinen loppuottelu sujui paremmin, kun Bayer 04 Leverkusen kaatui Saksan cupin finaalissa 1–0. Mestaruus oli Schaafin valmentajauran kolmas cupissa.


title: Thomas Schaaf

text: Toukokuussa 2012 Schaaf allekirjoitti kesään 2014 ulottuvan jatkosopimuksen Werder Bremenin kanssa. Jatkosopimus ei nostanut Schaafin valmentaman Werderin suoritustasoa kaudella 2012/13. Edelliskaudella yhdeksänneksi sijoittunut Werder vajosi kauden alusta alkaen taistelemaan häntäpään sijoituksista. Putoamiskamppailusta joukkue nousi kuiville ennen kevättä, mutta lopulta 14. sijaan päättynyt kausi oli Schaafille suuri pettymys. Sijoitus oli huonoin hänen 14 vuotta kestäneen päävalmentajakautensa aikana. Kauden jälkeen Schaaf ilmoitti jättävän tehtävänsä seurassa.


title: Thomas Schaaf

text: Toukokuun lopulla 2014 Schaaf palasi valmennustehtäviin ja allekirjoitti kaksivuotisen sopimuksen Eintracht Frankfurtin kanssa. Schaafin johdolla Eintracht pelasi hyvän kauden 2014/15 ja sijoittui Bundesliigassa yhdeksänneksi. Kauden jälkeen Schaaf kuitenkin ilmoitti yllättäen jättävänsä tehtävänsä. 28. joulukuuta 2015 hänestä tuli Hannover 96:n päävalmentaja tehtyään yhden ja puolen vuoden sopimuksen. Schaafin johdolla Hannover jumittui Bundesliigan viimeiseksi. Joukkue voitti vain yhden ottelun Schaafin alaisuudessa. Lopulta putoamiskamppailun kannalta kriittinen 3–0 tappio HSV:lle koitui Schaafin kohtaloksi ja hän sai huhtikuun alussa 2016 potkut. Hannoverin ero putoamisviivaan oli kahdeksan kierrosta ennen liigan loppua jo 10 pistettä.


title: Thomas Schaaf

text: Huhtikuun lopussa 2018 Schaafin kerrottiin palaavan SV Werder Bremenin palvelukseen. Hän aloittaa seuran teknisenä johtajana kesäkuun alussa 2018.Schaaf on palkittu Saksan vuoden jalkapallovalmentajaksi ja Vuoden jalkapallomieheksi vuonna 2004. Espanjalainen AS-lehti nimesi Schaafin vuonna 2005 parhaaksi tulevaisuuden jalkapallovalmentajaksi.


title: Marlene Ahrens

text: Marlene Ahrens Ostertag (s. 27. heinäkuuta 1933 Concepción) on entinen chileläinen keihäänheittäjä. Hän voitti hopeaa vuoden 1956 kesäolympialaisissa Melbournessa tuloksella 50,38 m. Hän on ainoa olympiamitalin voittanut chileläinen nainen.


title: Kiinan tasavalta olympialaisissa

text: Vuosina 1912-1949 olemassa ollut Kiinan tasavalta osallistui olympialaisiin kolme kertaa, vuosina 1932, 1936 ja 1948. Kiinan sisällissodan jälkeen suurin osa maan olympiakomitean jäsenistä asui Taiwanilla, jossa toimiva olympiakomitea hyväksyttiin KOK:n jäseneksi vuonna 1951. Seuraavana vuonna myös Kiinan kansantasavaltaa edustanut urheiluliitto hyväksyttiin KOK:n jäseneksi.


title: Tom Wolfe

text: Thomas Kennerly ”Tom” Wolfe (2. maaliskuuta 1930 Richmond, Virginia, Yhdysvallat – 14. toukokuuta 2018 Manhattan, New York, New York, Yhdysvallat) oli yhdysvaltalainen kirjailija ja toimittaja. Hän oli uuden journalismin kehittäjiä 1960- ja 1970-luvuilla.


title: Tom Wolfe

text: Wolfen tunnetuimpia teoksia on 1980-luvun juppeja kuvaava "Turhuuksien rovio" (1987), josta Brian De Palma on vuonna 1990 ohjannut samannimisen elokuvan.


title: Tom Wolfe

text: Wolfe vieraili "Simpsoneiden" 18. tuotantokauden jaksossa "Moe ja Lisa" ("Moe'N'a Lisa") omana itsenään.


title: María Colón

text: María Caridad Colón Rueñes (s. 25. maaliskuuta 1958 Baracoa) on entinen kuubalainen keihäänheittäjä. Hän voitti kultaa vuoden 1980 kesäolympialaisissa Moskovassa.


title: Kiinan Taipei olympialaisissa

text: Taiwan, viralliselta nimeltään Kiinan tasavalta, osallistuu olympialaisiin nimellä Kiinan Taipei.


title: Kiinan Taipei olympialaisissa

text:
Kiinan sisällissodan jälkeen Kiinan kansallisen olympiakomitean tilanne oli se, että suurin osa sen jäsenistä asui Taiwanilla. Vuonna 1951 Kansainvälinen olympiakomitea tunnusti Kiinan edustajaksi Kiinan kansallisen amatööriurheiluliiton, jonka pääpaikka oli Taipei. Manner-kiinassa taas perustettiin Yleiskiinalainen urheiluliitto, joka haki KOK:n jäseneksi ja osallistumisoikeutta vuoden 1952 olympialaisiin. KOK:n jäseniksi oli näin pyrkimässä kaksi Kiinaa. KOK hyväksyi molempien Kiinojen osallistumisen Helsingin kisoihin, mutta Taiwan jättäytyi protestina pois kisoista.
Taiwan osallistui olympialaisiin ensimmäistä kertaa Melbournen kisoissa vuonna 1956 Kiinan tasavallan nimellä. Kiinassa noudatettavan Yhden Kiinan politiikan mukaan Kiina ei tunnustanut Taiwanin itsenäisyyttä ja osallistumisoikeutta kisoihin. Tämän seurauksena Kiinan kansantasavalta jättäytyi pois kisoista protestina Kiinan tasavallan osallistumiselle. Kiistely jatkui 1980-luvulle saakka, jolloin Kiina lähetti seuraavan kerran urheilijoita olympialaisiin.
Vuodesta 1981 lähtien Taiwan on osallistunut kansainvälisiin urheilukilpailuihin nimellä Kiinan Taipei. Olympialaisissa Kiinan Taipei -nimitys on ollut käytössä vuoden 1984 olympialaisista lähtien.


title: Kiinan Taipei olympialaisissa

text: Kiinan Taipei saavutti ensimmäisen olympiamitalinsa Rooman 1960 kisoissa, joissa yleisurheilija Yang Chuan-Kwang sijoittui hopealle kymmenottelussa. Ensimmäiset olympiavoittonsa maa sai Ateenan 2004 kesäolympialaisissa, joissa taekwondoinit Chu Mu Yen voitti miesten 58 kilon ja Chen Shih Hsin naisten 49 kilon sarjan. Kaikkiaan Kiinan Taipei on saavuttanut olympiamitaleja kuudessa eri urheilumuodossa.


title: Sãotoménpöllönen

text: Sãotoménpöllönen ("Otus hartlaubi") on afrikkalainen pöllölaji. Sen tieteellinen nimi on annettu saksalaisen eläintieteilijä Gustav Hartlaubin kunniaksi.


title: Sãotoménpöllönen

text: Tästä pienestä pöllösestä on hyvin vähän tietoa.


title: Sãotoménpöllönen

text: Sãotoménpöllönen on kotoperäinen São Tomé ja Príncipen saarivaltiossa Afrikan länsireunalla. Niitä elää saarilla mahdollisesti joitakin satoja yksilöitä ja lajin kanta on vaarantunut. Vaarantumisen syinä ovat ihmisen aiheuttamat toimet, kuten rakentaminen ja metsien laajamittaiset hakkuut kahvi- ja kaakaoviljelmien istuttamiseksi.


title: Sãotoménpöllönen

text: Sãotoménpöllönen elinympäristöä ovat luonnontilaiset metsät 1 500 metrin korkeuteen saakka.


title: Sãotoménpöllönen

text: Laji käyttää ravintonaan hyönteisiä ja mahdollisesti pieniä liskoja.


title: Adolf Glunz

text: Adolf ”Addi” Glunz (11. kesäkuuta 1916 Mecklenburg – 1. elokuuta 2002 Lüdenscheid) oli saksalainen hävittäjä-ässä toisessa maailmansodassa. Hän saavutti 71 ilmavoittoa, joista kolme itärintamalla. Hän ei joutunut kertaakaan alasammutuksi. Hän lensi 574 sotalentoa ja kohtasi vihollisen 238 kertaa.


title: Adolf Glunz

text: Glunz liittyi Luftwaffeen 1. syyskuuta 1939. Maaliskuussa 1941 hän liittyi 4./JG 52, joka toimi Englannin kanaalin rannikolla Ranskassa. Hänen ensimmäinen ilmavoittonsa oli Yhdistyneen kuningaskunnan ilmavoimien Spitfire 7. toukokuuta 1941 ja toinenkin Spitfire 19. toukokuuta. Hänet siirrettiin operaatio Barbarossan alkaessa itärintamalle, jossa hän saavutti kolme ilmavoittoa ja tuhosi kaksi panssarivaunua. Tämän jälkeen hänet siirrettiin takaisin Ranskaan JG 26:een. Hänen ilmavoittotilinsä kasvoi hitaasti siirtyessään Focke-Wulf Fw 190:een.


title: Adolf Glunz

text: Hänen menestyksekkäin päivä oli 22. helmikuuta. Päivän ensimmäisellä lennolla hän ampui alas kaksi B-17:ää ja pakotti kolmannen pois muodostelmasta. Iltapäivällä hän ampui alas kaksi B-17:ää lisää ja yhden Thunderboltin.


title: Adolf Glunz

text: 13. lokakuuta 1944 hän oli lähimpänä menettää koneensa kun murtunut öljyputki aiheutti moottorin sammumisen kesken taistelun kahta Thunderboltia vastaan. Hän väisti Thunderboltit ja teki hätälaskun pellolle laskuteline sisällä.


title: Adolf Glunz

text: Sodan lopulla hän lensi Messerschmitt Me 262:lla, mutta ei yhtään operatiivista lentoa, joten hän ei luonnollisesti saavuttanut Me 262:lla ilmavoittoja.


title: Lillian Copeland

text: Lillian Copeland (25. marraskuuta 1904, New York – 7. heinäkuuta 1964, Los Angeles) oli yhdysvaltalainen yleisurheilija, joka erikoistui heittolajeihin. Hän voitti olympiakultaa kiekonheitossa vuoden 1932 kesäolympialaisissa Los Angelesissa ja hopeaa vuoden 1928 kesäolympialaisissa Amsterdamissa.


title: Lillian Copeland

text: Hänen vanhempansa olivat puolanjuutalaisia ja hänen isänsä kuoli Copelandin ollessa pieni. Hänen äitinsä avioitui uudelleen ja perhe muutti Los Angelesiin.


title: Lillian Copeland

text: Copeland oli erinomainen heittolajeissa, erityisesti kuulantyönnössä. Hän voitti amatööriurheilijoiden liiton AAU:n mestaruuden kuulantyönnössä viidesti vuosina 1924–1928 ja 1931. Lisäksi hän voitti mestaruuden myös kiekonheitossa vuosina 1926 ja 1927 sekä keihäänheitossa vuosina 1926 ja 1931.


title: Lillian Copeland

text: Vuoden 1928 kesäolympialaiset olivat ensimmäiset, joissa naiset kilpailivat yleisurheilussa. Kuulantyöntö ja keihäänheitto eivät kuitenkaan olleet vielä kisaohjelmassa, joten Copeland kilpaili ainoastaan kiekonheitossa ja voitti olympiahopeaa Puolan Halina Konopackan jälkeen.


title: Lillian Copeland

text: Vuonna 1931 hän aloitti opinnot Etelä-Kalifornian yliopistossa, eikä panostanut urheiluun enää yhtä paljon. Hänet kuitenkin valittiin vuoden 1932 kesäolympialaisten joukkueeseen ja hän kilpaili kiekonheitossa. Hän kilpaili kotikaupungissaan ja vei olympiavoiton viimeisellä heitollaan.


title: Lillian Copeland

text: Pian Los Angelesin olympialaisten jälkeen hän lopetti urheilu-uransa.


title: Lillian Copeland

text: Urheilu-uran jälkeen hän työskenteli Los Angeles Countyn sheriffinvirastossa.


title: Christoph Gottfried Andreas Giebel

text: Christoph Gottfried Andreas Giebel, myös Christian Gottfried Andreas Giebel, (13. syyskuuta 1820 Quedlinburg Sachsen – 14. marraskuuta 1881 Halle) oli saksalainen eläintieteilijä ja paleontologi.


title: Christoph Gottfried Andreas Giebel

text: Hän opiskeli Hallen yliopistossa matematiikkaa ja luonnonhistoriaa ja väitteli filosofian tohtoriksi 1845. 1848 hän sai eläintieteen ja paleontologian dosentin viran Hallesta. 1858 hänestä tuli Hallen yliopiston eläintieteen professori ja 1861 Hallen geologisen museon johtaja.


title: Christoph Gottfried Andreas Giebel

text: Teoksessaan "Thesaurus ornithologiae" hän nimesi muun muassa saotomenpöllösen ("Otus hartlaubi").


20 suosikkia – Kun rock’n’roll tuli Suomeen 3 – Mikset mua huomaa on kokoelmalevy vuodelta 1999. Se sisältää eri esittäjien rock-kappaleita vuosilta 1960-1972. Levy on osa "20 suosikkia" -kokoelmalevysarjaa ja kolmas ja viimeinen "Kun rock’n’roll tuli Suomeen" -sarjan kokoelmista.


title: Jean-Charles de Borda

text: Jean-Charles de Borda (4. toukokuuta 1733 Dax – 19. helmikuuta 1799 Pariisi) oli ranskalainen matemaatikko, fyysikko, politiikan tutkija ja laivaston upseeri. Hänen kehittämänsä äänestyssääntö tunnetaan nimellä Bordan menetelmä. Hän oli Ranskan tiedeakatemian jäsenenä vuodesta 1764.


title: Saksan Grand Prix 2005

text: Saksan Grand Prix 2005 oli Formula 1 -sarjan osakilpailu, joka ajettiin 24. heinäkuuta 2005 Hockenheimringilla Saksassa. Kilpailun voitti Renault'lla ajanut Fernando Alonso, jolle voitto oli kauden kuudes.


title: Sulokaposiipi

text: Sulokaposiipi ("Heliconius erato") on Keski- ja Etelä-Amerikassa tavattava täpläperhosten ("Nymphalidae") heimoon kuuluva päiväperhonen. Lajin siipien kärkiväli on noin 5,5–8,2 cm. Väriltään se on punamusta.


title: Eduard Artemjev

text: Eduard Nikolajevitš Artemev (; s. 30. marraskuuta 1937 Novosibirsk) on venäläinen elektronisen musiikin ja elokuvamusiikin säveltäjä. Hän opiskeli Moskovan konservatoriossa.


title: Eduard Artemjev

text: Artemevin tunnetuimpia töitä ovat musiikit Andrei Tarkovskin elokuviin "Solaris" (1972) ja "Stalker" (1979).


title: Kenianturako

text: Kenianturako ("Tauraco hartlaubi") on afrikkalainen turakolintu. Se on nimetty Gustav Hartlaubin kunniaksi.


title: Kenianturako

text: Linnun pituus on 40–44 cm ja paino 195–275 g. Vihreä kyyhkynkokoinen turako, jonka kirkkaanpunaiset käsisulat erottuvat lennossa. Tuuhea töyhtö ja sinimusta niska. Naamassa on valkoiset laikut ja silmän takana punaiset laikut. Nuori lintu muistuttaa vanhaa lintua mutta sen puku ei ole niin kirkas eivätkä käsisulat niin kirkkaanpunaiset.


title: Kenianturako

text: Kenianturako elää Itä-Afrikassa Keniassa, Tansaniassa ja Ugandassa. Sen elinalueen laajuus on noin 170 000 neliökilometriä ja sen kanta on elinvoimainen. Laji on suosittu häkkilintu eri puolilla maailmaa ja Tansaniassa laji on huolestuttavasti vähentynyt kaupallisen pyynnin takia.


title: Kenianturako

text: Ikivihreät vuoristometsät 1 400–3 250 metrin korkeuteen sekä kaupunkien puistot.


title: Kenianturako

text: Risupesä on puun oksalla 2,5-8 m korkealla. Naaras munii 2 munaa, joita molemmat puolisot hautovat 22-23 päivää. 17-18 päivän ikäisinä poikaset alkavat kiipeillä pesäpuun oksilla ja aloittavat lentoharjoitukset 4 viikon ikäisinä.


title: Kenianturako

text: Syö etupäässä hedelmiä ja marjoja mutta myös kukkia ja hyönteisiä. Suosii erityisesti mustia ja tummanpunaisia hedelmiä.


title: Frank Mancuso

text: Frank Octavius Mancuso (23. toukokuuta 1918 – 4. elokuuta 2007) oli yhdysvaltalainen baseballpelaaja ja poliitikko, joka istui Houstonin kaupunginvaltuustossa Teksasissa vuosina 1963–1993. Hän pelasi MLB-tasolla vuosina 1944–1947.


title: Frank Mancuso

text: Myös Mancuson vanhempi veli Gus Mancuso (1905–1984) menestyi baseballissa.


title: Théodore Dubois

text: François Clément Théodore Dubois [dybwa] (24. elokuuta 1837 – 11. kesäkuuta 1924) oli ranskalainen säveltäjä, urkuri ja kuoromestari. Hän opiskeli Pariisin konservatoriossa Ambroise Thomas'n johdolla ja voitti vuonna 1861 Prix de Romen.


title: Théodore Dubois

text: Dubois työskenteli urkurin ja kuoromestarin viroissa kirkoissa. Hän opetti vuodesta 1871 Pariisin konservatoriossa, jossa hänen maineikkaimpia opiskelijoitaan olivat Paul Dukas ja Florent Schmitt.


title: Théodore Dubois

text: Dubois oli konservatorion johtaja vuosina 1896–1905. Hän joutui eroamaan herätettyään kohun kieltäytymällä myöntämästä Prix de Romea Maurice Ravelille. Häntä seurasi Gabriel Fauré.


title: Théodore Dubois

text: Dubois'n tuotantoon kuuluvat muiden muassa oratorio "Les sept paroles du Christ" (1867) ja "Toccata" uruille (1889). Hän sävelsi myös oopperoita.


title: Jeff Hartwig

text: Jeff Hartwig (s. 25. syyskuuta 1967 St. Louis, Yhdysvallat) on yhdysvaltalainen seiväshyppääjä.


title: Jeff Hartwig

text: Hartwig sai hopeaa Maebashin sisäratojen MM-kilpailuissa 1999 tuloksella 595 cm. Hän voitti Yhdysvaltain mestaruuden ulkoradoilla 1998, 1999, 2002 ja 2003 sekä sisäradoilla 1999 ja 2007. Lisäksi hän voitti kultaa Hyvän tahdon kisoissa 1998 ja GP-finaalin 2002. Hän ylitti urallaan kuusi metriä viidessä ulkorata- ja kahdessa hallikilpailussa. Hänen ennätyksensä on 603 cm, jolla hän jakaa kaikkien aikojen ulkoratatilaston kuudennen sijan Okkert Britsin ja Thiago Braz da Silvan kanssa. Hartwigin ennätys sisäradoilla on 602 cm. Hänen uransa oli pitkä: hän edusti Yhdysvaltoja vielä Pekingin olympialaisissa 2008 hypättyään maansa olympiakarsinnoissa Eugenessa yli 40-vuotiaiden maailmanennätyksen 570 cm. Hän lopetti uransa tuon kauden jälkeen.


title: Florent Schmitt

text: Florent Schmitt (28. syyskuuta 1870 – 17. elokuuta 1958) oli ranskalainen säveltäjä. Hän opiskeli vuodesta 1889 Pariisin konservatoriossa opettajinaan Albert Lavignac, Théodore Dubois, Jules Massenet ja Gabriel Fauré.


title: Florent Schmitt

text: Schmitt voitti vuonna 1900 Prix de Romen.


title: Florent Schmitt

text: Schmittin tuotantoon sisältyy muun muassa pianokvintetto (1908) ja orkesterimusiikkia. Hän työskenteli vuosina 1929–1939 "Le Temps'n" musiikkiarvostelijana, ja hänestä tehtiin vuonna 1952 Kunnialegioonan jäsen.


title: Prinsessa ja sammakko

text: Prinsessa ja sammakko ("The Princess and the Frog", alkuperäiseltä työnimeltään "The Frog Princess") on Disneyn 49. animaatioelokuva, joka sai ensi-iltansa 11. joulukuuta 2009. Sen ohjaajina toimivat John Musker ja Ron Clements, joiden aiempia ohjauksia ovat muun muassa Oscar-voittajat "Pieni merenneito", "Basil Hiiri – Mestarietsivä" ja "Aladdin".


title: Prinsessa ja sammakko

text: Suomenkielisen version ohjasi Markus Bäckman.


title: Prinsessa ja sammakko

text: "Prinsessa ja sammakko" on tehty tietokoneanimaation sijaan perinteisenä piirrosanimaationa. Disneyn edellinen käsityönä tehty kokoillan piirroselokuva oli "Lehmäjengi" (2004).


title: Prinsessa ja sammakko

text: Maldonian prinssi Naveen solmii 1920-luvun New Orleansissa sopimuksen tohtori Facilier -nimisen noitatohtorin kanssa, mutta häijy mies huijaa prinssiä ja muuttaa tämän ilkeyksissään sammakoksi. Kun Naveen tapaa kauniin Tianan, hän luulee tyttöä prinsessaksi ja pyytää suukkoa loitsun perumiseksi. Sen seuraamus ei kuitenkaan ole aivan sellainen, kuin Naveen olisi toivonut: myös Tiana nimittäin muuttuu sammakoksi. Niinpä parivaljakon on lähdettävä etsimään 197-vuotiasta voodoo-noitaa, Mama Odieta. Vain hän voi perua loitsun.


title: Prinsessa ja sammakko

text: Helsingin Sanomien Nyt-liitteessä kolme kriitikkoa antoi elokuvalle pistekeskiarvon 2,7.


title: Wiklund

text: Wiklund tai Viklund voi tarkoittaa seuraavia:


title: Unkarin Grand Prix 2005

text: Unkarin Grand Prix 2005 oli Formula 1 -sarjan osakilpailu, joka ajettiin 31. heinäkuuta 2005 Hungaroringilla Unkarissa. Kilpailun voitti McLarenilla ajanut Kimi Räikkönen, jolle voitto oli kauden neljäs.


title: Unkarin Grand Prix 2005

text: Aika-ajoissa Räikkönen joutui lähtemään ensimmäisenä yrittämään aikaa jouduttuaan keskeyttämään edellisessä kilpailussa Saksassa. Aika oli koko joukon neljänneksi nopein, huolimatta siitä että hän oli joutunut ajamaan likaisella radalla. Paalupaikan otti Michael Schumacher, jonka aika oli peräti 0,8 sekuntia nopeampi kuin toiseksi nopeimman kuljettajan, Juan Pablo Montoyan aika. MM-sarjaa johtanut Fernando Alonso ajoi omalla kierroksellaan viimeisen mutkan leveäksi ja putosi kuudenteen lähtöruutuun.


title: Unkarin Grand Prix 2005

text: Startissa Schumacher piti paikkansa kasvattaen kevyen bensakuorman ansiosta johtonsa yli kahteen sekuntiin. Toiseksi lähdössä noussut Räikkönen onnistui kuitenkin kuromaan eron puoleen sekuntiin toisella kierroksella ja kolmannella kierroksella suomalainen oli enää vain sekunnin kymmenyksen puolustavaa maailmanmestaria perässä. Montoya oli kilpailussa kolmantena, mutta jäi koko ajan tallikaveristaan.


title: Unkarin Grand Prix 2005

text: Räikkönen teki yllättäen pysähdyksensä jo kierroksella 11, mikä antoi Schumacherille hetken aikaa hengähtää johtopaikalla, kun ero toisena olleseen Montoyaan oli 10 sekuntia. Jarno Trulli oli Räikkösen pysähdyksen jälkeen noussut kolmanneksi ja piti sijansa vielä oman varikkokäyntinsä jälkeen kierroksella 13. Kaksi kierrosta myöhemmin kilpailua edelleen johtanut Schumacher pysähtyi ensimmäisen kerran, ja Montoya otti kilpailussa johtopaikan, jota hän piti varikkopysähdykseensä asti, kierrokselle 22. Montoya putosi sekä Schumacherin ja Räikkösen taakse, joka oli onnistunut ohittamaan Trullin.


title: Unkarin Grand Prix 2005

text: Kierroksella 36 oli jälleen Schumacherin vuoro tehdä pysähdys. Hetkeä myöhemmin Räikkösen piti tulla myös tekemään omansa, mutta koska McLarenin varikkomiehistö tiesi kuinka paljon polttoainetta Schumacherille oli laitettu, pysähdys oli nopea ja varikolta palatessaan suomalainen johti kilpailua. Schumacher lopetti taistelun voitosta, koska McLarenin ylivoima Ferrariin oli kaikkien tiedossa. 11 kierroksessa Räikkönen tekikin 25 sekunnin johtomarginaalin saksalaiseen.


title: Unkarin Grand Prix 2005

text: Räikkösen tehtyä toisen pysähdyksensä, otti Montoyan taas johtopaikan haltuunsa, kolumbialaisen oltua liikkeellä kahden pysähdyksen taktiikalla, kun taas Räikkönen ja Schumacher tekisivät kolme pysähdystä. Montoyan McLarenista hajosi kuitenkin ohjaus kierroksella 41, ja kolumbialainen joutui ajamaan autonsa varikolle ja keskeyttämään.


title: Unkarin Grand Prix 2005

text: Räikkönen palasi kilpailun kärkipaikalle, jonka hän piti loppuun asti. Michael Schumacher oli toinen, ennen pikkuveljeään Ralf Schumacheria, joka oli noussut kilpailun lopussa aivan isoveljensä kantaan. Alonso jäi kilpailussa sijalle 11, juututtuaan ensimmäisen mutkan ruuhkaan startissa. Espanjalainen piti kuitenkin edelleen täysin ylivoimaisen johtopaikkansa MM-sarjassa, Räikkösen voitosta huolimatta.


title: Aron (sarjakuvahahmo)

text: Aron on Marvel-kustantamon sarjakuvissa esiintyvä kosminen puolijumala, Seuraajien rotuun kuuluva olento, joka rotunsa muinoin vannoman valan mukaisesti tarkkailee ja arkistoi aurinkokuntamme tapahtumia kehittyneen teknologiansa avulla. Aron kuitenkin poikkeaa rotunsa muista jäsenistä, sillä hän on ensimmäisenä seuraajana rikkonut valansa ja käyttää voimiaan omaksi hyödykseen. Hahmon loivat Steve Englehart ja Al Milgrom. Ensiesiintyminen tapahtui amerikkalaisen "Captain Marvel" -lehden numerossa 39 (heinäkuu 1975).


title: Aron (sarjakuvahahmo)

text: Aron syntyi muiden Seuraajien tapaan näiden enigmaattisten olentojen kotiplaneetalla ja sai syntyessään rotunsa jumalalliset voimat. Hän osallistui aktiivisesti Rick Jonesin ja Kapteeni Ihmeen välisen vuorovaikutuksen tarkkailemiseen ja osallistui muiden Seuraajien kera Uatua vastaan nostettuun oikeudenkäyntiin. Myöhemmin Aronin nähtiin tukevan Uatua.


title: Aron (sarjakuvahahmo)

text: Aron päätti pitkällisen itsetutkiskelun jälkeen hylätä rodulleen vannomansa valan ja siirtyä maapallolle osallistumaan supersankarien elämien manipulointiin. Hän usutti Lohikäärmemiehen Hulktarta ja Ihmetyttöä vastaan. Hänen onnistui myös saamaan haltuunsa Möykyn ja Ihmetytön ihosoluja. Aron tarkkaili Ihmenelosten taistelua Painovoimaa vastaan ja kiinnostui syvästi Infernon vaikutuksista.


title: Aron (sarjakuvahahmo)

text: Aron liittoutui lopulta Kauhunelosten kanssa taistellakseen Ihmenelosia vastaan, mutta kääntyi pian liiton solmimisen jälkeen Kauhunelosia vastaan. Aron loi teknologisella tietämyksellään kloonit Ihmenelosista ja Kauhunelosista vaivuttaen samalla alkuperäiset syvään tiedottomuuden tilaan. Aron tarkkaili intensiivisesti vankiensa unia ja seurasi samalla kopioidensa synnyttämää vaikutusta näiden toimiessa todellisessa maailmassa. Nämä kloonit hän ajoi taisteluun Ihmenelosten vanhaa vihollista Myyrämiestä vastaan. Lopulta Aronin myötävaikutuksella Ihmenelosten maine oli tuhottu ja nämä olivat muun maailman silmissä rikollisia. Kloonit joutuivat taisteluun Kostajia ja Tohtori Outoa vastaan, mutta vasta oikeiden Ihmenelosten murtauduttua ulos vankiloistaan saatiin kopiot viimein tuhottua. Pettynyt Aron päättikin vastedes tarkkailla vain luomiensa kopioiden unia.


title: Aron (sarjakuvahahmo)

text: Seuraajien saadessa tiedon Aronin petturuudesta, hänet yritettiin tuoda oikeudenkäyntiin Seuraajien kotimaailmaan. Aron kuitenkin pakeni ja hänen vihansa ihmisiä kohtaan syveni Tohtori Doomin onnistuessa varastamaan osan tämän Kosmisesta voimasta. Aron yritti uudelleen tuhota Ihmeneloset naamioitumalla Uatuksi. Myöhemmin Uatu tuhosi Aronin muuttamalla tämän olemuksen puhtaaksi energiaksi. Muut Seuraajat luonnollisesti tuomitsivat Uatun teon.


title: Aron (sarjakuvahahmo)

text: Aron omaa valtavat psioniset kyvyt, kuten telepatian, kyvyn manipuloida energiaa tahdon avulla ja kyvyn luoda vakuuttavia illuusioita. Aronin yli-inhimillisen monimutkainen älykkyys antaa hänelle mahdollisuuden tarkkailla maapallon ja aurinkokuntamme tapahtumia samanaikaisesti. Aron kykenee muuttamaan itsensä tuntemattomaksi energianmuodoksi, jonka avulla hän kykenee matkustamaan hyperavaruuden kautta paikasta toiseen säilyttäen kuitenkin samalla tietoisuutensa. Aron kykenee myös salaperäisten "deltasäteiden" avulla pitämään itsensä kuolemattomana, mutta kykenee myös kuolemaan mikäli menettää halunsa elää.


title: Leo Pesonen

text: Leo Johannes Pesonen (24. kesäkuuta 1892 Viipuri – 2. huhtikuuta 1964 Helsinki) oli viipurilais-helsinkiläinen varatuomari. Hän julkaisi pakinoita ja kirjoja nimimerkillä Antti Eräs. Hänen muistelmakäsikirjoituksensa pohjalta julkaistiin kirja "Taikasormus" vuonna 2004. Kirjan kirjoitti Leo Pesosen tytär Pirjo Manninen.


title: Leo Pesonen

text: Nimellä Antti Eräs:


title: Kevin Poulsen

text: Kevin Poulsen on entinen yhdysvaltalainen hakkeri. Hänen tunnetuin pseudonyyminsä lienee Dark Dante. Erityisesti Poulsen tunnetaan hakkeroinnista, jossa hän otti haltuunsa kaikki erään Los Angelilaisen radioaseman puhelinlinjat tarkoituksenaan olla juuri se 102:s puhelinsoittaja, jolle palkinnoksi annettaisiin Porsche 944 S2.


title: Jarmo Koskinen (jääkiekko)

text: Jarmo Koskinen (s. 8. maaliskuuta 1959 Lahti) on suomalainen entinen jääkiekkoilija ja nykyinen jääkiekon SM-liigan yhteysjohtaja.